url: =Zogam akicih theihna dingin ~ Pau Do Lian :: ZOMI DAILY\nposted on 30 October 2018 at 4:53 am Lomkholna: Article, Paudolian, Politics\nThumasa: Theologian khatin politic, gamvai gending cihbel asimten thangah huailo leh gam makaite theihzahzong theihetlo khading hi. Ahizongin midangte nasepsa critic piakkhawng asemlo tepeuh kivazaw thei leh ihseploh khatpeuh ahoih leh ahoihloh na kimutel theizawsop hi. Tua ahihmanin, ‘gamvai’ ah mi gamdangte bangci kivaipuaka bangci bangin gamkhat ngahthei hiamcizong etkul kasa hi. Tua ahihman in Zogam ihcih hangin Zomi te ten’na ahih man hi a, Kawlgam gamlim (map) sungah a omte ihihi. Kalungsim ah hongsuak leh keimuh natantan tawmno khat hongkum nuam ing.\nIh minam mintaktak tuciangdong atelthei lo ki-om lai a tuate adingin themno khat genkul kasa hi. 1825 hunlai in British in Rakhine gamla (invade)in southern Chin state lam ate amau leh amau, ‘Khyang’ kici-uh cihi. Burmese ten’ Chindwin valley a om, Tibet lampan hongpaisuk ‘Seng’ apuamitetawh kihothei lo uh a, ‘Seng’ –(Basket) puate acihna un kawlpau in “Chin” te naci uh a, tuapen Rakhinete’n amau awkaih tawh, ‘Kyang’naci uh hi cih, Bertram S. Carey leh H. N. Tuck te in 1850s nacimateh uhhi. (Cary & Tuck, The Chin Hills, 1896:3). Chin Hills sung ah sawtvei pitak Zomi te khuasakzia hongkan’ prof. F. K. Lehman, (prof. of Anthropology, Univeristy of Illinois) in agenna ah hih minamte namkee tampi om a, avekpi in nampi khat akicih na uh, Zo, Yo, Yshou awkaih tawh amau kisam uh hi (Lehman, The Structure of Chin Society: 1963:244). T.H. Lewin, British Deputy Commissioner, Chittagong ah om-a tangthu laibu in agelhna-ah, “Khozing” –(Khuazing) abia uhi ci in ciamteh a biakna leh ngeina kibangkhat pan apiang cihna hi. (T.H.Lewin, Wild Races of South-eastern India, 1870:239-240). “Chin’cihkammal hangin telkhialhna tampi om hi. A original kammal pen Chinhilo hi. Tibet lampan a hongpaisuk, Sengam (China) ah tawlpikhatsung akhuasa te, Sen (Chinese) ten’ “Jin” or “Yen” “mi” ci in nasam uhhi. Bang minam hiamcih tello uh a, ‘mi’ “Jin or “Yen” in naciamteh in tuapan in Kawlte’n a awsuah kibangdektak khatin, Chinin navawh uh hi aci zong om hi. (Carey & Tuck: 3). Ei leh ei ihkisap naleh Mikangpil te in hongciapteh na uh, ‘Zo’ ‘Yo’ pan in kipialkhia theilo hi cihpenkibul muh lua mahmah hi. Lian Hmung Sakhong in, “In Search for Chin Identity” a Ph.D. dissertation in gelha tua ah, ‘Chinlung” ‘cave” suanghawm pan akipan te hi hangci in thukhup na nei hi. Tua ahih man in, “Chin” terminology pen Seng (basket), lawm (Tangechin-friend), Senpau ‘Jin’ ‘Yen’ –mi leh kuahawm cih tengpan akingah kammal ahih manin ihpian khiatna ‘min’ hilo limlim hi.\nZogam omna mun leh mual\nGamthum, “Myanmar, Bangladesh, India a om Zosuante gamkhat adinzawh nadingpen apiangthei dingthu ahihhangin haksa mahmah ding hi. Thakhat thu-in tua gamthum pan a Zosuan te kikaikhawm vat a gamkhat adindingpen kumpi thum tawh kizom ahihman in ollo ding hi. Tua ahihman in Kawlgam a om Zosuan te kagen nuam deuh hi.\nKawlgampen Galkap ukna sung akhangkhia hi-a, pilnazong amau khutnuai panmah sinto ihih manin Zomi tampi takinzong Kawllung sim kinei veve hi. Galkap thuneih natawh kum 70 bang aki-uk hi a, tua galkapte ukna (Thein Sein & Suu Kyite khutnuai zong galkap mah in thunei zaw) ahih man in Zogam gamkhat adinding cihtha dah, ‘Zogam State’ ngahzawh nading zong, ‘Sakhi manlo Ngaltang’tup’ cih dan hong hidiam cihnop huai mahmah hi.\nAmasa in Zogam/Zomi in kuanteng huam a kuatengin dinpih cih ihtheih ding leh tuahuamsunga omtengin ih ‘vision’ ihkalsuan sawmna hongtheihpih photphot ding kisamhi. Zomi/Zogam sung nangawn ah Zomi sangin Tedim hileh lemzaw inteh acitawh, Chin hileh mailam mavang zaw-inteh aci akipan ihmakaite mahmah pan kitel cianna omphotphot ding hi. Atunga Mikang mipilte in literature (Lai) ihneihma peka anagelhte-uh enleng Zosuante ten’na zaimahmahhi. Gamthum sungah kikhente kigawm kikding cihtha dah gamkhat (Kawlgam) sunga omteng bek lawngkhat in luankhawm leh deihhuai mahmah hi. St. Hau Go in 1950s a ZBC/A hongngah khiatpih napen Zomi cihkammal a revive (hingkiksak) hi a, tuama pekin (-1800s) anthropologists, Lehman, Banks Pendleton, leh British galkap mang Carey, Tuck, Lewin te in laibu volume tawh nagelh khin uhhi. Pu Vumson in, “Zo History” sungah kicingtak in research abawlna ahzong atunga Mikangte muhna mahtawh (spelling pawlkhat akibatloh hang) kibang hi. Hihte sangin akicingzaw khangthakte in research abawlzo omnailo hiphot hi.\nNamdang te’n bangci!\nKawlgam sunga om namdangte’ lakah ‘Behte’ ‘Kachin’ te ahih leh ‘state’ khatbek a dinsawm hilo in ‘gam’ ‘country’ khata adinsawm leh adingzo dekdekta uh hi. Amau nasepziate pawlkhat, kasangkahpih Myitgyina a om, KBC ah nasemkhat leh KIA lam ahzong kizopna aneikhat tawh nainih sung ka kiho nate pan tomlak na hidan ahi hi. Amahpen politic ukmi ahih man in, sia aw no Kachin te’n bang ngimna tawh KIA/KIO in hizahin Kawlte do nahi uhiam? Kacih leh, ‘No Chinte’ hongci in ‘awih khol oh’ Chin leh Zomi kibanglo hi ci in definition kapiak khitciang, CNF/A te ci in honglaih a, CNF/Ate ko’ Kachinte’n khialkasa mahmah uhhi. Amau NCA (Nationwide Ceasefire Agreement) ah letmah thuh in thautawi nawnlo dingin thukim mawk uh a’ thautawi lo in bangcibang kivengzo mawk ding? Gamkhat bangci a suakzo peuhmah ding? Tuamun lian ah Chinte khial lian hi’ ci-a tua ahih leh no Kachin KIA/O ten’ gamkhat adin dingsawm maw? Kacih leh, ‘Kobel gamkhat adin dingin a ready ta hi ung’ ko KIA pen picing mahmah ta in no Zomi te hiam amintel kei ing in Chin State lampan mihing 200 bang ko KIA ten’ training apiaklai tak hi a, Naga, Kuki akipan India lamte bang abeisa in kokiang pan in tentan a ong(pass) vive hi uh hi. India bangpai le ung amau hongna dawn in security honglaksak uh hi’ ci hi. Kopen gamkhata dinsawm kahihman un structure or system ciding ihiam akicingta hi ung, Thaubawlna set zong kogam in neita, a’ ARSA tebang ko kiangpan tukim teng hongnak leipeuh mah uh ci hi. Adang sumbawl (currency) thohdan ding zong idea omkhin ta hi’ ci hi.\nDotna: Tua ahihleh hicibanga nalawhcin na uh bangci bangin panmun nala uh hiam? Kacih leh: Alah tuapen key point hilian ei lawm, abeisa kumtampi sung KIA/O makai ten’ biakna lam makaite thupisim lo in amau ukna nuai ah koih’ utut sawl, hih giapgiap uh hi. Ahizongin nungkum sawnlam (2011 khit) Kawlgam kapte’n hongnak do lua uh a, mipi inzong thuak lua kahih man un biakna makai pastor te in thu hong ngeksak, tha hongpia in hongpan pih uh a, adiak in Kachin Baptist Convention pan in damdam in KIA tawh khuthongkilet takciang minamsung makaite himawk ahihcianga amau teng khut hongkilettak teh’ Kawlgalkap te’nzong hongzo nawnlo hi. Amasa in bel Pasian ompih na hi in anih na ah kipawlkhopna hi. Bektham lo in KBC leh KIA/O te pumkhat hongsuahtakteh Kachin mikhempeuh pen KIA hipah lian hi. Tua ahihcianga tun’ vaikhat hawmding hileng KIA/O makaite leh KBC te kikum diamdiam in kahih uteh kama uh hongpai mahmah a, kobel asawt lo in gamkat in hongding ding’ hi ung na en in’ hongci hi. KIA te’n Kachin gamsungbek hilo in state dangte ahzong camp behlap ahih lamzong pulaak hi. Kayah state a INGO nasem in kum 5 ka omsungin KNPP te leh adang Insurgent group 5 tetawh zong development nasep na hangin khatveivei kimu thei ing ahizongin, KIA te a etkaakna pen kicingsa ing.\nZogam/Zomi bangci lawhcing ding\nKipawlkhop nalotawh kilawhcing ngeilo dinghi cih lungsim sungah koih photphot ding ahi hi. Sanggam ‘Chin’ lamte zong CNF/A leh CBC/A nasemkhawm uh ahihman in anasep uh picing dekdekta hi. Ahizongin KIO leh KBC kipawlzah in kipawl zonai lo uh ahihman in leh makai lampan zong kibang zolo hiding hiam nasep na KIA tetawh bel kikhai laimahmah hi. Ahizongin ‘Chin’ lamte in nakhat asep uhleh midangte’ sepsangin amau leh amau kipanpih ngam mahmah uh hi.\nZomi te adingin ZRA/O (adang a omdiam thei kiang) tebek mah ih muan ihsuan, ihlam etna ahi uhhi. ZRA/O aizongin adang (Zomi sungah minam vai ading) te leh ZBCM/ aizongin Biakna lam makai te khempeuh hoihtakin khutkilet khawm leng’ lawhcingzo ding hi hang cih’ sanggam ‘Kachin’ tetungpan in kimu thei hi. Kawlgam ukna sunga omtuak leh Christian upna neituak ihih man in ettehding tampi omkha ding hi.\nCNF/A te in thautawi napan akhawlna uhpen, ‘Kawlgal kapte nuai ah aki-ap hi a, amaucih bangbang mangding cihna hi. Kachin te’n ahihleh ko gamkhat adin sawm kahih man un galvan, pilna, sumzonna, khuasak nakhempeuh akicingin koleh ko neita hi ung; tua ahihman in kawlte khutnuai ah ki-ap a NCA letmatthuh dingpen kua utding hiam? Acih mahbang vua ei Zomi makaite in ih Zogam State khat ading ding lahci ci napi’n bang strategy sawm uh hiam cihzong atheih nop huai mahmah thu ahihi. Kei mimal kahih leh, ‘by discipline a theologian & missiologist’ politician hilo kahih man in athuklua intello kahih teh atungtham ciangbek mah hongkup pihthei ing. Kachin siapa gen na ah, abeisa in KIA in minau tangte neihsa deihbang a laksak, vok leh ak akipan adeihbang unla uh a, mipi in itzolo himah leh tuabang lungsim pan in hongkikhel uh a, mipitawh ma hongpan uhteh mipi in itbek thamlo in Kachin khua khempeuh pen KIA vive hi acihmah bangin ei Zomi tenzong ngaihsut huai mahmah thu hongtheisak hi.\nZosuante phungpi research na leh Zomi leh Chin kikal ah a om pawlkhat te’n theih ding deihsakna ahizongin, lawhcin nadingin biakna lam leh gamvai makai te khutkilet kul ahihna keimuhna tantan kong hawpsawn ahihi. Thautawi lo-in gam khat dingzolo ding himah leng tawisiam mahmah kul ahina zong ihphawk ding ka ut hi. Thupi te-in, ‘biakna leh gamvai khutkilen’ Zomi ihihna tawh nasem leng mavang ding hi. Veinabek tawh! Pau D.Lian\nPrevious: Indonesia gamsung ah mi 189 atuanna vanlengkhat kia, anungta kimu nailo\nNext: Na tanote aki samlo zatui/ zaha piak kidawm in ~ Hau Lun\nZYA Myanmar makaite Australia ah\nAustralia gamsungah Refugee te luttheih nading Program thak “Community Support Programme (CSP)”


timestamp: atn

url: =Zomi Video thak SIAN ANGLAI AH velna ~ Hau Za Cin :: ZOMI DAILY\nZomi Video thak SIAN ANGLAI AH velna ~ Hau Za Cin\nposted on 13 July 2010 at 10:58 am Lomkholna: Article, Dokhup, Hauzacin, Video\nZomi Video thak SIAN ANGLAI AH velna\nVideo Min : SIAN ANGLAI AH Dr. J.H.Cope\nDirector : Evan. Langh Do Khup, Founder, Tears Gospel Ministry\nA hawmkhia : Tears Gospel Video Ministry (TVM)\nBawl Kum : 2010 NovemberCiamteh masak ding: Khitui Gospel pan ahih manin hih video na et ciang na khitui a luan leh kisuanna ding omlo a, a lamdang zong hilo hi. A kul leh mei sumit zaw inla, suakta takin lungsim thungetna tawh na khitui luangsakzaw in, tua hileh a muhnopna na telsemsem ding hi. No holding back please, suakta takin aw…Mite tuipi tung, huihlak ah leng in, mualdung kenlak pen nangawn ah khe tawh pai nawnlo in mawtaw tawh a kileh ziahziah khit uh ciang Zomi te silh leh teen nangawn zang thei nailo in om uh hi cih teltak in hong lak masa hi. Tua zawh ciangin ‘pilna’ i ngahna ding, mite i phakna dingin LAI hong bawlsak a, a tawpna ah nang leh kei leh leitungin zong hong piak theihloh KHA SIANGTHO hong neisakin dawi leh kaute hong hawlkhiatsak in pumpi cidamna bek hilo tangtawn nuntakna zong hong puak hi. Tua hong piak khempeuh lak pan a thupi pen LUNGDAMNA THU GOSPEL ahi hi.Jesu hong gup Lungdamna Thu Gospel hong piaknop manin i buaina, i haina, i namneu lungsim (enthnocentrism) khempeuh hong paihkhiatsak in, a kilawm, a pilvai, a khantoh huaizaw nuntakzia tawh hong laihsak a, dawi leh kaute hanga damlohna, zi leh ta in kineih theihlohnate khempeuh hong phiatsiang sak in a siangtho a limci in hong kalsuansak hi. Tuate khempeuh ni khat thu hilo, zan khat thu a khuttung lumleh banga a laih ziau hilo in a zi Elizabeth tawh amau nuntakna nangawn pia a hong sepna hang uh ahi hi.\nTua Lungdamna Thu hong puak John Herbert Cope, Zomi te in it leh ngai taka Cope Topa ciin a sap pen uh ahi hi. Aman bang gen hiam cih leh,”Lai pil mahmah le uh cin kilemna piang ding hi, lai hahkat mahmah un..” ci hi. Tuni in ama gen a tangtun nai kei leh ama gen a kihih nailo cihna hi kha ding hi. Lai thei un cilo a, lai panin pilna nei un, lai sim unla pil un ci hi. A sim thei ciang hong deihlo a, pilna ciang dong a ngah dingin Cope Topa in hong deih hi. Lai hong bawlsak zawh kum 97 a cin laitak in ama hong ngimsakna tan i tungta hiam, tu zawh kum 3 ciang Zolai kum 100 cing ding hi… i tup khuamual i suah diam?\nAwle, thu thum ngaihsun pak leng:\n1. V-A-S-A = Sava ci den keei leng bang i suak tam?\n2. Na it mahmah na lawmngaihnu, na lawmngaihpa tung sunni tawh tum khawm ding hileh bang na cih tam?\n3. Mihing pilna leh siamna khempeuh a bei ciang na it penpen na ngaihno a nuntakna hu nuam lecin bang na cih tam?\nTuate khempeuh hih SIAN ANGLAI AH video sungah kikhum khin hi. Na et kawmkawmin na lungsim ah dipkuatna, dahna, hehpihna, lungkiat dimdemna tampi hong om ding hi. Tuate khempeuh zawh ciang Gospel hanga Lungdamna Khitui luang ngelhngelh hangin hih video a hoih mahmah na leh, a bawlpa Sia Do Khup a siam mahmahna hong kilang ding hi. Tam genlua kei ni.\nThangno (Mang) leh Cingno (Nuam) te lah siam, a ki itna uh lah khauh, neih leh lam in buaisaklo, Zomi te’n thupi i sak penpen ITNA bek mah masuan uh, bangmah in khenzolo, Kau neih hangin a nu leh pa in khen in Ni nungzui in zawhthawh thu tawh kizawng mah leh Cingno lungsim kikhel tuanlo, Thangno itna lah bei tuanlo, ITNA bek masuan itna pen a lamdang penpente himawk ei. La 1na, a nuai lamah na en lecin!\nThangno leh Cingno te video masa te mah bangin tutungin zong a hoihtuam mahmah na pen Thangno leh Cingno a lungdam ciang puan vaak lam vive silh uh a, lungkham hun ciang puan mial lam vive silh uh hi. Tua pen a hun amun ah kizep siam, fashionable, hita hi hang. A gel, director te siamna hong kilangsak hi. Mual tungah Thangno leh Cingno te kihelna (dating) ah akizepna te uh na en lecin….\n“… i kingaih a sawt hang tun hong kawi ngam pan ing ei Cingno…”\n“…u Thang na khut a bangci a hia?”\n“Tuzan ka ci hong na gawp mawk, si bup keei, ka khanlawh ciang ka khut ka khe khau a gak gawp tawh kibang, hong san gawp kei…”\n“[…lah na hi takpi zen a maw u Thang, hong ngai ngel hi veng maw u Thang…]..”\n“Tuni hun nuam i zat masak ni pen hi inteh mate Cingno?”\n“[A patna leh a tawpna hingel ven cin maw … bangdia a ‘sianglo’ hi sese na hia u Thang..]”\n“Bangdia kap mawk na hia Cingno?…..”\n“[Ken hong ngai lua hi veng maw u Thang, pammaih zen si cia maw…!!]”\n“… u Thang, mangpha”\nCingno in a theih Thangno in thei hizen leh Cingno khitui luanna hang thei ding hi-a maw! Cikciang a thei tam maw? Thei hileh bang acih tam? Bang hanga Cingno in a theih thu Thangno kiangah genlo ahi tam? A lungsim ah om thute amah bek in gen a, amah bek in za in, Thangno in a cihna ding theilo in om hi… ki itna i cih zong a baihlo hi mawk ei… Thangno leh Cingno te aw….\nLungnopna tomno: Cingno in a samzang Gal Ngam dawi-ai tawh kiciamin luipi tui sungah a phum pen a omloh ciang a u Thangno tawh zongin a lungkiat dikdek khit uh ciang Cingno in a tuamna puannel mu a, lungdam lawplua in a u Thang a ko hi.. :\n“U Thang ken hiah mu….. ”\n“Aw himaw, lungdam si hang e Cingno…”\n“…. ka lungdam lua…\n“Awi…! om nawnlopi… ken hong paisan taktak ding kaive maw”\n“… Cingno, a bangci mawkna hia…”\n…ahi zongin a puannel bek om a, a samzang ana omnawn kei hi. A samzang a muh nawnkei leh tung sunni tawh tumkhawm dingin kiciam ahih manin lamet na khempeuh bei a, sunni lah tum dingin mualdawn ah kisuangta hi. Aw, tua tung sunni tum ngei kei leh utsing maw! Sunni khawlsak thei a om tam maw… Cingno bangci ta ding? http://www.youtube.com/watch?v=mTAsas10l6E\nTuun leh zua’n lungdeih sinthu’n,\nGual ang zal mah zong leng\nSen ngaihno haithei bang hong ngak ing e\nVangsel lianu hitang e na siangah kong leng zong\nNaubang pom ding lailung na sit na’m maw?\nNeusen lungdeih ngaih zozam,\nTaang lungtup lia palno\nGual duang bangsa na hizong lung ka sitlo\nGual in nuihciam hong lel zong nang tawh kholh ka cimlo\nSangbang noh pakbang tawi ka cim theilo.\nTung sunni mual ah liam ding ka phallo, sen ngaihno;\nNang tawh umbang kholh ka cim theilo,\nZingciang singdang anglai ah na zal ding lunglau veng,\nSunni aw lenmual ah na khawl lai aw.\nTaang zatam a pal zong maw\nLia lungzuan nemzo omlo\nSen ngaihno damtui bang na sianglo zong\nAnglai naubang kong pom ding lianu lung ka sitlo\nZatam lai deih ci bang teel ka sen ngaihno.\nI nuntakna ah i ni tawp ni hi cih thei leng bangzahta in lungkhamna, dahna tawh i kidim tam? Cingno lungsim ding ngaihsutpih leng dah-a kah ding bekmah hi… a it tawh lah kitenglo, a nuntakna lah a hun zo nawnlo ding hita….\nSi dingin lupna tungah luma, a nu leh a u Thang in a hih theih bangin a khoi hi. Ni tum leh si ding cih thei gige a kikep zong nuam mahmah kenteh maw. Cingno lungkim bangbanga a kep uh a sihma in ahih theih uh a lungnopna ding ahi hi… Cingno in kahtam sial a, a u Thang tawh a kallak ah a kiho zel uh hi… lungnopna taktak Cingno in a nei ding hiam?\n“… u Thang….. nanga taktak bangin kingaihsun ing…”\n“….Cingno, bang hong hihsak lai ding ka hia?”\n“… u Thang… ka nuntakna a bei dong hong pom mai ve….”\n“…. nangkia lungzuanga ma ma na pat ciangin, na tungah muvanlai in hong laam ding kai maw u Thang.. tua lo ngal nanga ding kong hihsak theih ding omnawn kei ei u aw..”\n“…. ka laitah sian dong hong en gige in aw….”\n“…hong en ning ei Cingno…”\n“… u Thang, Cingno in a nuntakna a beilawh dongin hong ngai hi cih na mangngilh kei in maw…”\n“… u Thang, misi te khua ah zong na vang na tangh lai ding kai maw…”\n“nu aw, na tanu sunni tawh a tum khawm ding hita ing… sunni tum ngei kei leh ut sing maw, nu..”\nCingno nu in a tanu Gal Ngam dawi-ai tawh kiciam ahi cih lah theilo, bang hanga sihsual hiam ciin a lungkham hi…. Cingno gei ah a om khempeuh in a khitui uh kidek zolo… ahi ding mah hi… sunni a kho thei a om diam… a om kei leh bangcih ding…… a ban video na et ciang aw….\nThukhupna: Director Sia Do Khup in Cope Topa in Zomi khempeuh ading na hoih hong sepsak bek hilo in, dawi leh kau te sangin a tungnungzaw Kha Siangtho om hi cih hong lak a, i nuntakna ah zong hong musak teekteek hi. Nu leh pa phal a kingaihna leh amau phalloh a kingaih a kilamdanzia ciantak in hong lak a, zawhthawh leh sawlzawh thu tawh a kigawm Cingno leh Khualpu te nuntakna ah nopsakna omlo ban ah ki itna zong piang peuhmahlo hi cih hong lak hi. A ki itte adingin ni khat zong manpha a, sunni tum ngei kei leh a ci hi. Khatvei nuntak sunsun leitungah deihna lunggulh ‘senngaihno’ tawh khatvei zong zanpuan zawng khawmlo a leitung nusiat kik ding a haksat dan Cingno in Gal Ngam dawi-ai tawh a kiciamna, si dinga lupna tungah a kahtam lawhna pan hong theisak hi. Lungkiatna, lungdamna, dahna, kahna, tua te khempeuh ban ah lungnopna taktak pen Jesu Christ bek ah om hi cih hong lak ahih manin Lungdamna Thu Gospel hanga i hamphatna hong phawksak kikkik hi.\nLungnopna bek hilo in leitung nuntak sung zong ahoih, a kilawma gamtat nuntak theihna dingin lai hong bawlsak a, tua tungtawn in mite gamtat luhek thei a, a sia a pha khentel a, a hoih a pha teng thei dingin hong pattah hi. Tua manin V-A-S-A = Sava, (Sava cilo in Vasa ci ve) ….. inn ka len ciang Sava vi veve ning….. cih lungsimte pai a, a huamkim, a lianzaw, a hoihzaw ding ngaihsun tawntunga kalsuan dingin hong sinsak hi. Kei thuneihna ah kei cih bangbang cih hilo in mipi ading ahoih pen ngaihsut siam ding hong sinsak hi. Hong hilh, hong lak bek hilo in hong ‘sinsak’ hi cih hong lak hi.\nLai hong bawlsak ban ah phuisam tawh sunni kikhawlsak theilo, hun leh ni kikho theilo, ahi zongin mihing theihna siamna khen lam ah Pasian thu leh Kha Siangtho nasepna in lametna, lungnopna hong pia thei lai veve hi cih hong lak hi.\nKhitui tampi tawh lungdamna tampi hong ngahsak Sia Khup Topa in a tamzaw sem video a bawl thei dingin thupha hong piaksak henla, Khitui Gospel leh Video ministry (Tear Gospel Video Ministry, TVM) zong Topa gam adingin kalsang suanin hong lamzang zelta hen.\nThungetna ah phawk in i hihtheih zah in phungvuh zel ni.\nLungdampihna lianpi tawh,\nNa Khawl Lai Aw & Bang Thei Mawng Ee ~ Tears Gospel\nLa 1 na:\nTheibang sen lencil tongsan liapal ngaihno\nNa pal lai tumbang ka vuai lawh ding bang e\nTawpta ning na min lawh bangta ning ka ci zongin\nBang thei mawng e ka sinlai vabang hong phawng den cia.Lung kituak a tuibang i luankhawm laiin\nGi bang i khen ding lungah gel mawng e\nTun lah i kal mual zatam in tui bang hong halta\nKholhlai nuamno ni te’n mual ah hong liamsan zota.(a). Ngaih tawh ka ton nop manin ka tunnu aw ,\nTuanglam nihka luitui bang gawmnuam ing e.\n(b). Tuanglam nihka luitui bang gawmnuam ing a,\nKhawhlo vah lah gi kizawngsak nuam ing e.Simlei tungah gam gua bang i hin lai teng\nVangngaihna sinthu khaubang i suut sa’ng\nZuan mel a theilo Zolei damtui in hong luang aw\nNa li lai ah liimnga bangin kei hong bual le’ng e.\nSingdang tawh vondeih zatam i tawi zongin\nTheisen lungtuak ngaih aw kici dinga,\nZuan mel a theilo gamlai tulsing in hong po aw\nNa hiang lel ah Zoheisa in kei hong pal leng e.\nSimleitung albang dahna kahna gam ah,\nAlbang dah lungzuan ngaihtam i sial sa’ng\nZuan mel a theilo mualdawn tulsing in hong po aw\nNa lel dawn ah gam guikhau bang kei hong zam le’ng e.\nNang lah gamlai tulsing in hong po theilo\nNa duangah gamgui khaubang zam maw’ng e\nSian hawm sinthu’n simlei gamgua bang i hinlai teng\nHeina peuh ah ngaih aw lunglai ah kingilh kei ni.\nLa 2 na:\nNa vang mu bang ken kon ngaihluat man maw\nZehzumlo na siang ah kong leng a\nLal hang nawh bang liang na tawi kawlciang tawh\nZiin bang ling lianu naubang kap veng\nLal bang kong nawh hang na nua cianga maw\nTaang lungzuang lakmai luankhi’n zel e\nNang lah singdang anglai hong zalsan ta\nNa nua ciang lungzuan lai ah na e\nSen ngaihno ka duang hong kuai gual zozam aw\nKa kungtung ngaih na gimsi lah thengmawh e\nSingdang anglai ah zalin von nih thum na tawi zong maw\nSen ngaihno lunglai ah kong ngilhzo diam?\nAnglai naubang kei nong pom loh man maw\nNihgel kal sinthu mei bang mit ta\nKa tong ciamsa bang singdang ang zal ding\nNa lua e ngaihno zalmangpha maw\nVangsel kei pian aw lai ah na lua e\nKa pianphung damtui bang siamlo a\nNa tun leh zuan maw nen bang hong nil a\nNa pallai kong lo lah hitang e\n(a). Vangsel mimbang kei ka pian aw,\nZodamtui bang siang mawh e,\nKa ngaih pallai lo lah hitang e.\n(b). Na zua lungdeih na ngaihno tawh,\nNang lah nunnuam leng ding a,\nKei ka lungzuan mualsing bang sang e.\nLa 3 na:\nLa 4 na:\nTung sunni mualliam a ngaih tawh khen ding lunglau veng\nSunni aw lenmual ah kei ding na khawl aw\nNgaih ang sambang zalin, tumbang ka vuai ni mateng\nSunni aw lenmual liamlo aw\nAw! Pham ding lai ah na e\nTuun leh zua ka senngaihno hong kheng lang e\nTung sunni mual hong liam dia lianu kha phamta ding aw\nLunglau veng ka sen tuunnu aw\nNgaih tawh dawnbang tuah nang lunglai ka gelvang in maw\nNang vang ngaih man laukha pham ding hitang e,\nGibang hong khen lang e, lambang hong kheng lah sing maw\nZotang bang damlai ngai sing maw.\nLunglau veng ka senngaihno aw\nNgaih aw na sial zatam lungzuan hong nem nuam zong leng\nNunnuam nga bang len hun kei din’ a tawm ngei\nPhamna ciau gal lam ah haibang hong ngakta ning maw\nSenngaihno ken hong kheng la’ng e.\nPrevious: Sialtang Tui lakna thu ~ Tual Khaw Mang @ Mangtal\nNext: Finland or Pilna nak ~ Am Lian Pau\nKiteen dan a tuamtuam ~ Tual Khan Suan\nSiapite cih Idol pen milim, ZOMUS Idol pen milim hilo\nZogam khuapi 3 pan vanleng Ticket ki leitheita


url: =Thesalonika Masa 2 | Siantongluan\nThesalonika Masa 2\nSanggamte aw, note kiangah ka hong painasa thu a mawkna a suahlohna thu nomau mahmah in na thei uh hi.\nNote in na theihsa uh mah bangin Thesalonika khua ka hong tun ma-un Filippi khua-ah simmawh bawlna leh maizumna ka thuak uh hi. Tua bangin nakpi takin hong kilangbawlna hangin Pasian kiang panin a hong pai Lungdamna Thu note kiangah gen ngamna dingin i Pasian in kote sungah lungsim hanna a hong guan hi.\nKote in thu ka hong hilh uh ciangin thumanlo, ngimna hoihlo leh khemnopna lungsim tawh a hong hilh ka hi kei uh hi.\nPasian in kote hong thei-in Lungdamna Thu a hilh dingin kilawm hong sa ahih mah bangin mite lungdam theihna dingin thu a hilh hiloin kote lungsim ngimna a hong thei Pasian lungkimna dingin thu a hilh ka hizaw uh hi.\nTua ahih manin note in na theih uh mah bangin mite lungdam theihna ding phatna kamte ka zang kei uh a, kote phattuamna ding ngaihsutna tawh zong bangmah ka sem het kei uh hi. Hih bang ka hihna uh Pasian in hong thei hi.\nKhrih sawltakte ka hihna uh hangin phatna ka ngahding uh a kilawm hinapi-in note leh midangte, a kuamah peuh hong phatding a zong ka hi kei uh hi.\nNote kiangah ka hong om lai-un nupite in a tate uh itna tawh a bawl bangin note ka hong bawl uh hi.\nNote hong it mahmah ka hih manun Pasian kiang panin a hong pai Lungdamna Thu bek hong genloin, kote nuntakna mahmah zong note-a dingin a pia ngamin ka om uh hi. Tua ahih manin kote hong muhna-ah note a manpha mahmah na hi uh hi.\nSanggamte aw, ka nasep ka silbawnate khempeuh uh note in na thei uh hi. Pasian kiang panin a hong pai Lungdamna Thu note kiangah ka hong hilhna hangun note in themkhat beek na gimlawhkhak lohna dingun a sun a zanin nakpi takin na ka sem uh hi.\nNote in hih thu na theih uh mah bangin Pasian in zong hong thei hi. Thu um note tungah kong gamtatnate uh siangtho-in thuman a, paubaanna ding bangmah om hetlo hi.\nPa in a tate a bawl bangin note ka hong bawlna uh na thei uh hi.\nNote hong hehnemin ka hong hanthawn uh a, amah tawh ukna leh minthanna a ngahkhawm dingin a hong sam Pasian lungkimna bangin na gamtat theihna dingun ka hong gengen uh hi.\nNote kiangah Pasian thu ka hong gen uh ciangin no thu um mite sungah ama thu tawh kisai-in Pasian in na hong sem ahih manin kote thugente pen Pasian thu taktak ahih mah bangin kote thugenna na zak uh ciangin mihing thu bangin ngaihsun loin Pasian thu taktak mahin hong sang na hih manun, hih thu hangin zong Pasian tungah ka lungdamna uh ka ko uh hi.\nTua ahih manin sanggamte aw, Judea gamsunga om, Khrih Jesuh thu a um, Pasian mi ahi mite in a thuak bangin note in zong a thuak na hi uh hi. Amaute in Jew mite bawlsiatna a thuak uh mah bangin note in zong note gam mite mah bawlsiatna na thuak uh hi.\nTua Jew mite in Topa Jesuh leh kamsangte that uh a, kote zong hong bawlsia uh hi. Pasian lungkimlohna dingin gamta uh a, mi khempeuh langbawl uh hi.\nGentail mite tungah hotkhiatna thu ka gen ding uh hong khaktan uh ahih manin amau mawhnasate a behlap niloh a suak uh hi. Ahi zongin a tawpna-ah Pasian hehna amaute tungah a tungta hi.\nSanggamte aw, kote ahih leh no tawh i lungsim a kikhenloh hangin tawlkhat sung i pumpi a kikhen sungin note ka hong phawk mahmah uh a, note kiangah hawhkik ding nakpi takin ka hanciam uh hi.\nNote kiangah hong hawhkik nuam ka hih manun note kiangah hawhkik ding ka hanciam zelzel hangun kong pai ding uh Satan in hong khaktan hi.\nTua banga kong painopna uh pen, note bek mah kote lamet, ka lungdamna uh leh kote gualzawhna lukhu na hi uh a, Topa Jesuh hong pai ciangin ama mai-ah kong kisialhpih ding uh na hi uh hi.\nKote thupi suahna leh lungdamna pen note bek mah na hi takpi uh hi.


url: =Malaysia gamsung ah “Samsung Pay” tawh van kilei theita ~ ZD :: ZOMI DAILY\nposted on 25 February 2017 at 7:12 pm Lomkholna: News, Sawltak, Tech\nMihau sumhau pawlkhatte’n apai napeuh ah Credit Card tuamtuam puakawikawi nuamnawnlo ahih manin, Phone tungtawn in sum piaktheih ziauziau dingin Tech Company tuamtuamte hanciam uhhi. Samsung Company inzong “Samsung Pay” cih bawlkhia uh a, tu’n Malaysia gamsung ah kizang theita hi.\nHih Mobile Payment System pen zattheih nadingin “Mobile App” khat Install ziauding ahihi. Samsung Galaxy Smartphones azangte in tua Samsung Pay kici App sungah Credit Card leh Debit Card te ii akisam Details teng ciamtehding a, khuasung Retails Stores khatpeuh ah vanleiding in apai ciangin Phone tungtawn in sum kipia theiziau ta hi.\nHih Samsung Pay ii App sungah Credit Card, Debit Card, Prepaid Card cihbang in namtuamtuam kizangthei a, Card Details 10 ciang kikemthei hi.\nRetails Store khatpeuh ah vanleinop ciangin Phone panin NFC (near field communications) ahih keileh MST (magnetic secure transmission) zangin, Payment Terminal ah nehsak ziauding hi a, tuapan in Fingerprint ahih keileh PIN Number mekziautawh van leina lemsak mahmah uhhi.\nMalaysia gamsung ah Maybank Card azang pawlkhat in hih Service pen abeisa December kha pekpanin azangthei khinta uh hi a, tuapen Beta Testing Program abawlkawm ahihi.\nTulaitak Malaysia gamsung aom Bank tuamtuam lakpan in Samsung Pay aki zangkhawmthei pen Maybank, Citibank, Standard Chartered Bank leh CIMB Bank te ahihi.\nHong Leong Bank zong asawtlo in ki zangthei tading hi. Tuaban ah Malaysia gamsung aom Financial Service apia Bank thupi tuamtuam tezong asawtlo in abanban in ki zangtheiding cihi.\nGam khangto te ah sumtang, sumlaidal cihte kuamah in tawitawi nuamnawnlo uh a, Credit Card leh Debit Card cihte vive zatnuam kisazaw hi. Tu’n Credit Card leh Debit Card tezong nawngkai kisata a, Phone tungtawn in sumpiaktheih dingin ki vaihawm a, nakhempeuh “Digital Experience” ahih keileh “Digital Wallet” dingin ki hanciam tekta hi. ZD Sawltak #zomidaily\nSamsung Pay aki zangtheiding Phone tepen Galaxy Smartphones sungpan in S7 Edge, S7, S6 Edge+, Note 5, Galaxy A5, A7 (2016 and 2017) cih Model te ah kizangthei dinghi.\nSamsung Company te genkhiatna ah hih Samsung Pay pen Malaysia gamsung aom vankizuakna khempeuh phial ah kizang theiding cihi. Tulaitak gambup vanzuakna Merchants Nationwide ii 90% val ah ki zangtheikhin hi. Food and Beverage Outlets, Fashion, Lifestyle Retailers, Supermarkets to Department Stores cihte ah kizangthei khinhi.\nMalaysia gamsung ah Samsung Pay aki zatkhit ciangin Asia Pacifici gamsung aom ahi Thailand, Singapore, Australia te ahzong zattheihding kipanta cih kiza hi. ZD Sawltak #zomidaily\nPrevious: Tulai Gamvai Huihnunzia Etna ~ Bob Tuangpi\nNext: Shwepyhithar Industrial Zone pan vankham US$15.3 million manneiding kiman ~ ZD


url: =Zomi National Day-2012 Pahtawina laipi\nARTICLES Zokam Zomi National Day-2012 Pahtawina laipi\nFriday, 24 February 2012 13:50\nPI LEVI SAP NEI THANG (I LOVE MYANMAR)\nKei kahih leh gamsung thu(Politics)tawh kisai in bang mah katheihna a tam lo a, ahi zongin nidang ih pu ih pate nuntak, khuasakzia mah bangin ei Zomi(Chin)te pen namdangte ngeina le ukna nuai ah om loin, ei le ei suaktatak a om nuam minamte i hi hi. Akhang khangin Kawl kumpi sem peuh mahin ei Zomi(Chin)te hong bawlsiat,hong nenniam tawntung uh a, pau ngam lo kamkek ngam lo, thuak keikai in aleldo ngeilo Pasian a um minamte i hi hi. A hi zongin nidang Mikangte in Zogam (Chin Sate) hong ukcip hun laitak in, i pu le pate luahsa leitang namdangte uk ding i phalloh manin, thuak zo nawn loin vui le tang, zum le hiam tawh mapang in ado ngam minamte zong i hi hi. Hih zah dongin i pupa Zogam a it a kem tinten minamte i hi hi.\nTuni ciang dong Kawl kumpite'n a mau gam sungte le mun pawl khat zuun in adung leh vai kizopna lampite (Nylon Kattazar) pha zihziah hi. Sagaing Divion , Kawlpi pan kipan in, NylonKattazar) phah uh a, Zogam(Chin State) kipatna among ah khawlsak sese uh hi. Zogam sung teng hong'nelsiah bawl uh a, atheihlo kineih lai zen uh hi. Kawlgam buaina lianpi zawh kum 20 val sung Kawlgam apuah phat hun sungin, Kawlgam States khempeuh leh Divisions khempeuh ah College gen bek tham loin University sang mun tampi ah bawlsak uh a, ei Zogam (Chin State) sung munkhat mahmah ah zong University gen loh College sang kician khat nangawn a om nailo ahihnate i ngaihsut ciangin khasiat huai mahmah cih i mitmuh ciat ahi hi.\nKawl galkap kumpi te in ei Zogam (Chin State) hih zahciang dong a hong nenniam,hong simmawh,neumuhna leh hong nelhsiahbawlnate le kumpikhat zatdan ahi lo, namkhenna (Tavuan kyilo) a hong gamtat hangun, tuni dong mah ei Zomi (Chin)te in Kawl kumpi (Central Government) te tung ah hehsuah /Thangpai tuan loin, kumpite lungsim ih'theihna hang tawh amau tung pan lametna zong nei nawn se loin, ei leh ei i hanciamna zahzah tawh i gam i leitang i min a puah azuun minemte i hi hi. LST in hong uk kumpite thumang un! a cih bangin, na khempeuh ah amau hihnate thukkik sawm loin, Kawlgam khantohna ding tawh kipawl Kumpite panpihtheihna munte ah apanpih/ ahuh den minamte i hi zaw lai hi.\nKawl mite'n agen theih tawntung leh akithei mahmah thukhat ahi Zogam(Chin State)pen azawng pen leh akhangtolo pen minam le gam ahi hi cih pen Kawlte kampau den khat ahi hi. Kawlte in thatang ngaltang bek tham loin, a mukpau kampau mahmah uh tawh zong hong simmawh mahmah minamte i hi lai hi. Kawl kumpi bek tham loin, Zogam (Chin State) a uk ngei Kawl Ulian leh thunei ngei ei Zomite dong ciangin, kumpite maitang etna /maipha zonna hangin Zogam (Chin State) leh Zomi (Chin) mite hong thusimlo lai sawnsawn uh hi.\nA hi zongin minam dangte le hong Uk Kumpite in hong nemniam in, hong tuambawl, hong simmawh mah ta leh tuni ciang dong hong pampaih, hong tuambawl, hong nusia ngeiloin atawntung eite hong ompih den (Emmanuel) Pasian in lam hong lakin, i lametnate hong khanglian sak a, ama hehpihna khuaval (Gopsel) hang bekbek tawh leitungbuppi ah kizelin, khuavak atangkhiasak Minam (Zomi)te i hi ta hi. Tuni in i biak Pasian hangin i kisathei a, a ma minsiangtho i pahtawi khawm hi. Anungta Jehovah Pasian phat tawntung ta un cih pulak kawmin , A (64) veina Zomi(Chin) Nam Ni-2012 hih laipi tawh ka pahtawi hi.\nTranslated by: Pa Kham Khan Suan (Tongsan Translator)\nPi Levi Sap Nei Thang pen (I Love Myanmar Foundation) min tawh Kawlgam Ansaalpi akici Irrawaddy Delta'sungah abeisa May,2008,sung a lai aa mihing atulza asimte sihna Nagis huihpi thuakna munte leh Zogam(Chin State),sung khuapi tuamtuam le adiakdaik in Tedim gam sung zongah Phungtong, Dolkungte le Coffee kung cihte akipan Zomite nuntak khuasakna khantohna ding deihsakna le lainatna tawh huhna tampi apiakhia, mi hehpihtheih khat leh milungsim hoih ngiat Zo Tunnu kician mahmah ahi hi.\nTua bek tham loin, leitung gam tuamtuam ah khuahun siatna hangin zinling, kialpi, galpi tuak omte delh pahpah in, ahuh tawntung hi. Kawlgam , Zogam bek hiloin UN le leitungbup in a theih numei khat le nasepna thupi anei khat akiciamteh ahi hi. Tulaitak Kansas City, Missouri State ,American gamah a pasal Daniel le a tapa khat tawh tengin mite vanzat nam tuamtuam te asepna pan amet teng tawh,Pasian nasepna/piahkhiatna lam abawl/aneiden ahi hi.\nwritten by omega replica , May 16, 2012\nhello,welcome to the websit.. omega replica\nwritten by didim neu , February 26, 2012\na LAI AT HOIH MAH MAH EI.LAWM TE GEN KA ZAK NGEI KHAT pi levi sap nei thang\npen kawl kum pi tawh a senpi khat hi in chin mi nam te refugee tawh gam dang a pai\nna hang un kawl kumpi tung ah ka mai hong mial sak uh te a ci ngei ci veh aw.


url: =Hitler ii Telephone zatlui $243,000 tawh kilei cizen ~ ZD :: ZOMI DAILY\nHitler ii Telephone zatlui $243,000 tawh kilei cizen ~ ZD\nposted on 20 February 2017 at 9:01 pm Lomkholna: News, Sawltak, World\nAdolf Hitler ii Telephone zatngei khatpen zanni Sunday ni in United States ah Auction in kizuak a, $243,000 kikhawng cizen hi. Adolf Hitler akicipa pen German Politician khat hi a, Nazi Party makaikhat ahih banah galpi nihna hunlai “World War II” in aminthang mahmah galkapmang khat ahihi.\nHih Telephone pen Wehrmacht pan letsong in Hitler akipia kici a, World War II hunlai in hih Telephone tungtawn in sawlna Commands tampi piakhia kici hi. Tua Telephone pen 1945 kumin Fuhrerbunker panin aki mukhiakik hi a, akimuh khiatkik akipan hoihtak in singkuangsung ah kikemcip hi.\nSiemens kici Company te bawlkhiat hi a, akibawlcil in aci pen avom kici hi. Anunglam ciangin asan tawh ki zutnelh in, tuaban ah atungah “Adolf Hitler” ci’n lai kigelhsak hi. Tuaban ah Nazi Party ii Symbol ahi “Swastika” limzong kituaksak hi.\nHih Telephone sungpan akihona tungtawn in Hitler in na tampitak susia ahih manin, hih Telephone pen “Hitler’s mobile device of destruction” peuh cimai uhhi. Hih Telephone sungpan in athupiakna Command tungtawn in leitung mihing Millions tampitak kithat cimawk hi.\nHih Telephone pen British Officer Ralph Rayner kicipa in Berlin City ah azin laitak in Hitler’s Bunker kicihna pan amuhkhiat hi a, galven khitdeuh in aki mukhia cihi.\nAmukhiapa pen 1977 kumin si a, atapa in kemto hi. Atapa ii genna ah kapa in hihvan pen Hitler ii gualzawh hunlai in azat vankhat hi ci’n mulo hi. Gal hunsungin akizang vankhat in muzaw hi ci’n CNN te tungah genkhia ngei hi. Hih Telephone pen vanthupi mahmahkhat suakding ci’n kapa in ngaihsun ngeivetlo cihi.\nHih Telephone pen tu a zahsangin tampi ki khawngzaw theiding cih ka um hi, ahi zongin tu a zahtawh zuakkhiat a, mangpha khakding kakizo hi. Zong kisikngap keng, banghanghiam cihleh hihpen hongki guksakding kalung himawhden hi. Tuaban ah hih Telephone in hong kamsia sakthei ci’nzong hongki genzel ahih manin, zuakkhiatding kaki zo hi ci’n genbeh hi.\nLeitung mihau te deihdanzong atuamtuam himai ei, bangci nasa a, Comment sukdih ou lawm… ZD Sawltak #zomidaily\nPrevious: Singapore ah Sakhituihup “Rainbow” lamdang khat kimu ~ ZD\nNext: Zangkong Zomi Nam Ni 2017 ~ Pu Thangboi\nZolai Simbu Kum 100 Cin Pawi Ah (2) ~ Hau Za Cin


url: =Bawhlung Suih Khit Ciang ~ Hau Za Cin :: ZOMI DAILY\nposted on 10 November 2014 at 1:06 am Lomkholna: Article, Hauzacin\nBawhlung Suih Khit Ciang\nA ngeina bangin Ninoni nitak bawhlung sui in khuamui, khuazin ciangin ka tawp uh hi. Tualpi kim a meivak te taang zeizai a, tua nuai ah bawhlung leng kimu cian mello in lawmte in a sui zom zel uh hi. Nitak nai 8 dong bang lunglut peuh leng kisui zom thei a, ka suihpih uh Sente leh Malayte in nai 9:30 tan bang sui suak den uh hi. Kei bel ka man sima Lasinna ah kihel dingin ka paikhia masa zel hi. Zan nitak zong lasin dingin ka khawl baih a, ka khedap Adidas Predator suah in ka thungpi sungah guangin ka kaihseng ka bulh hi. Zingsang lama guahzu hangin lei kawt in tualkiak nom lai ahih manin ka sik ciangin tualkiak tunga tuibangte in khe hong kawtsak dakdak a, vot sim hiuhiau hi. A kuakna mun deuh sikkha leng zong buannawi kisik kha ciauciau hi. Phamawhsalo in lasinna ding mun ka zuan suak uh hi.\nBiakinn ah ka tun ciang ka zun suak ahih ciangin tuibuk ah ka lutsuak nuam hi. Biakinn kongcingpa in tuibuk na nawt a, a zo lian ahi hi. Ka lut thei diam cih ka dot khit ciangin ‘hithei e’ hong ci a, ka lut hi. Ahi zongin a nawtna tui keu nailo in tuibuk sual kawtlai hi. Ka sik ciangin ka kaihseng (phanat) tunga buan bang pawlkhat sual kawt ah kimu thei ahih manin ‘den ciang ka nawt kik ding man sum nong piak kul tuak ei’ ciin hong ciamnuih hi. Kei zong ‘awle, hihen ou’ ciin ka ciamnuih kik hi. Ka pusuak ciangin amah tuibuk kongkhak ah na dinglai a, lawmte tawh na kiho ngakngak lai hi. Kei zong ‘koi ka sikna munte va nawtsiang ning ei’ ciin a sualnawtna puanlom a bul pan manin ka saan sawm leh ‘Heih, a taktak in nang hih len dingin kilawmlo hi,’ hong ci mawk hi! ‘Bang hang in maw?’ ‘Tuibuk nawtsiangna vante nang let dingin a kilawmlo hi, nang na hihna tawh kituak lo hi, nang dinmun leh kei dinmun kibanglo hi. Nang pen makai hi in kei pen nasem hi ing,’ hong ci mawk hi. Dena ka ciamnuih uh pen hong thutak gen mahmah ta a, hong kisuanlah-huai phialta mawk hi. Ko, Zomi ngei ah tua banga a niam a sangzaw cih bang omlo in ka kideidan kei uh hi. Christian sungah zong tua banga a sangzaw a niamzaw cih bang omlo hi, cih koh upna leh koh zuihdan hi ka cih uh hangin. Noh pen makai hi in koh pen nasem ka hi uh hi. Kideidanna a om lian loh hangin kei adingin nang hih bang sualnawt kong sepsak ding kilawmlo hi hong ci zen hi.\nZomi sungah kideidanna omlo in a lian a neu i kikim hi ciin i zang thei hi. A lungdam huai hi. Zeisu Christ hangin i liangko kikim hi zong i ci thei hi. Gospel khuavak in Zomi sungah liangko kikim a nuntak dan hong zomsuak sak thei hi ciin ka um hi. A pilzaw leh a khangtozaw minam te gamtatdan kizui thei ahih manin a hampha minam hi hang ciin ka ngaihsun hi. Kideidan a kidawlseh lo a i nuntak ciangin i minam sungah kalsuan nuam a, i khuasungah vaihawm nuam in i kipawlna ah nasep nuam hi. A tam sem thei peuh in tam sem in a tawm sem thei in septheih zahzah in i pangkhawm hi. A tuantual leh a dom kulte kidom in a sangzawte kidelh a, a sangzawte in a huai kulte honghuai in, a kisamzawte in a masate khekhap delh in i kalsuan hi. Kideidan hilo in i phakna tan ciat ah i kalsuan khawm hi. Namtui in nuam hi. Nuntak gim nam hi.\nAhi zongin khatveivei ciang liangko kikim banga i om laitak a kingeksak, mite in hong ‘sepsak leh’ cih lunggulhna nei om thei hiam cih khawng ka ngaihsun hi. Lawmte khat in bel tuate pawl pen ‘ki sia sak’ ci in ‘Sia Lungsim, Bu Lungsim’ pua ci ziau se hi. Ann tuun nangawn ‘hong phelsak in’ ci nuam leh kilawm! Nahtang nangawn ‘hong khehsak ve’ ci hileh kilawm!! Ngabengte ciamnuihna ah, “Nangtang na duhna?” acih leh a lawmin, “Khehsa maw?” ciin dawng hi ci hi. Tua dan lungsim zong a nei omkhak theih, tuah khak theih hi. Ki bu sak, ki sia sak cihna hi ding hi. A bu, a sia te a bu hilo, a sia hilo cihna hilo in mite tungah a kilawmlo zah donga a lamet uh ciang mipi in cimtaak in nopmawhsa uh hi.\nTuibuk nawtsiang leh makai dinmun banga ‘kilawmlo’ cih bang zah donga ngaihsutna Zomi sungah i neih lianloh hangin tua zuulzuul a ngaihsutna a pai khat bel khatveivei om thei hi cih i phawk ding hoihsa ing. Tua bang ngaihsutna leh lametna a neite adingin a kilawmlo leh a vallua hi cih theiin mipi in tua tan thupisalo uh hi cih a phawk uh zong hoih hi.\nTuni internet pan ka simna ah Mars Hill Church, Seattle, USA te in a pastor uh Mark Driscoll tawpsak uh hi cih ka mu kha hi. Hun khat laiin leitunga pawlpi khang hat pen leh pawlpi lawp mahmah leh mite zuat mahmah khat hi. Ahi zongin a kilawm zah vala a gamtatna hangin a pawlpi mite in deih nawnlo in tawpsak a, a pawlpi zong kiphiat hi. Hun nunung ciangin kamsang zuau leh kineih hong piang ding cihte hong phawksak hi. Topa in Ama mite a cidamna dingin mimal khat, biakinn, pawlpi phiat ngam a, zong phiat thei hi. Topa mai ah kiniamkhiat ding leh Ama mai zon ding longal mihingte adingin omlo ahih lam hong musak, phawksak hi. Ka thulu pan pial kha zawzen ing e! Ka simkhak thu in hong phawnglua ahih man hi. Biakna i cih zong mihing a hilo in Pasian a hi cih a kilatna a gen nuam lua hizaw ing.\nKhatveivei lah Zomi sungah kihelzau lua liang in i makaite nangawn zahtak dan kisin hetlo in i meltheih bawl lua liang leuleu hi. Nam dang khat makai leh pu aw, pi aw ci napi Zomi khat makai hileh ‘ka theihsa hi, ka muhsa hi, a khua a tui zong ka theih hi’ ci hilehang kilawm phial in kithupi bawl, kizahtak bawl kisiamlo hi. Hodan, kholhdan kilawm zong zang thei mello in kipheng om gawp zong a baih mahmah himawk hi. Zomi te khantohna kum za tampi pha nailo i ci kha ding hi, zong himah hi. Ahi zongin midang ahih cianga zahtak bawl khuankhuan in Zomi teekteek ahih cianga lawmbawl lua, meltheihbawl lua, theihsa bawllua cih pen kilekkimlo hi. Midang i hopih zah mah in i Zomi pihte zong i bawl ding a kilawm naciang khat om hi. Ulian hong pai ding ciin khuazang a a dawn uh leh a khuapihpa uh ulian na hi, mi khat in, “Eh! ulian hong pai ding ka sak leh ka khuapihpa uh na hi leltak” ci hi cih ciamnuih cihtak a kigen kaza ngei hi. Zomi bawk thum sangin namdang san thum khat zahtak bawl nuam zah a mihai khawng zong mihing om theih hi.\nZomi te kikhangto zaw in kilamto diaidiai hi hang. A khangto a kahto mite gamtat bang hi a, a khantohna uh bang tawh kiteh a, bang tawh kiciamteh, kisit hiam cih i theih tohtoh zong hoih hi. A niamte sep ding tua, a sangte sep ding tua cih bangin khentatsa leh koihsa omlo hi. I Topa Zeisu hong sinsak bang ‘kiniamkhiat a mite ading nasem hih ding’ hizaw lai hi; kiphatsak nading, kiliatsak nading om vetlo hi. Gamtat kilawm pen a pilna te muh ah zahtak huai a, a haite muh ah etteh huai a, mittawte in zong cim kilkel in mu in bilngongte in zong ciantak in za uh hi. Tua zaha sangto munzang ah Zomi te i kalsuan (nuam)ta hi. Topa in hong huh ding hi. A kilimneih hilo, a kibawltawm hilo, a kithanuamsak tawm hilo a thanuam ngiat, a kithukhualsak hilo a thukhual ngiat, a kipilsaktawm hilo a pil gamtat ngiat, a hoih a thei a agen bek hilo in a hoih a kilawma gamta thei, gamta siam Zomi hikim dingin i biakin Pasian in hong siamta hen.\nTui buk nawtna ka va lawnkhak bang kisik huai phial tamah leh kei adingin ngaihsutna tampi hong neisak, Zomi te hamphatna leh Zomi te thupha hong simsak thu khat ahih manin ka lungdam veve hi.\nZomi leh Zogam in mainawt zel hen.\nPrevious: Pu Penglam tawh holimna\nNext: Malaysia Zomi te Kal lianpi vaihawmna ZAM Hall ah


url: =Gamlak Vakna 10 | Siantongluan\nGamlak Vakna 10\n"Ngun peengkul nih bawl in. Tuate na bawl ciangin na seek ding a, mihonte khopna ding leh giahphual nusiatna dingin na zang ding hi.\nA nihin a kitum ciangin kikhopna bukkong nangma kiangah mihon khempeuh hong kikhawm ding uh hi.\nAhih hangin khat bek a kitum leh Israel minamte lutang ahi makaite nangma kiangah hong kikhawm ding uh hi.\nDinkhiatna ding zaksakna na tum ciangin nisuahna lampanga giahphual-ate dingkhia masa ding uh hi.\nA nih veina na tum ciangin leitaw lampanga giahphual-ate dingkhia ding hi. Amaute a dinkhiat ding peuhmah ciangun zaksakna kitum ding hi.\nMihonte a kikaihkhop ding ciangin na tum ding a, ahih hangin a gindan na kibangsak kei ding hi.\nAaron tapa siampite in peengkulte tum ding uh hi. Peengkul zatna pen na khang tawntungun note-a dingin a kip den ngeina khat hi ding hi.\nNa gamsung uhah, no hong nengniam na galte uh tawh na kido ding uh ciangin, Topa na Pasian uh mai-ah note hong kiphawkna dingin peengkulte tawh pataukohna aw na gingsak ding uh a, na langte panun note hong kihon ding hi.\nNa lungdam hun uh, a kiseh na pawi hunte uh, leh kha kipat hunte-in, note in na meihal biaknate uh leh thunuama na biakpiaknate uhah zong peengkulte na tum ding uh hi. Tuate pen na Pasian uh mai-ah phawkna-in kimang ding hi; kei pen Topa na Pasian uh ka hi hi," a ci hi.\nA kum nihna, a kha nihna, a ni sawmnih ni-in thuciamna biakbuk tung san panin meii kilakhia to a,\nSinai sehnel gam panin Israel mite phual khat pan phual khatah dingkhia uh a, Paran gamlakah meii a khawl hi.\nMoses tung tawnin Topa thupiakna tawh khualzin cilna kipan uh hi.\nJudah mite giahphual diakhai a neite a pawpawlin dingkhia masa uh hi. Tua mihonte, Amminadab tapa Nahshon in uk hi.\nIssakhar minam honte, Zuar tapa Nethanel in uk hi.\nZebulun minam honte, Helon tapa Eliab in uk hi.\nBiakbuk a kiphel khit ciangin, biakbuk a pua Gershon mite leh Merari mite dingkhia uh hi.\nA zomah Reuben giahphual dialkhai a neite a pawlpawlin dingkhia uh hi. Tua mihonte, Shedeur tapa Elizur in uk hi.\nSimeon minam honpite, Zurishaddai tapa Shelumiel in uk hi.\nGad minam honpite, Deuel tapa Eliasaf in uk hi.\nTua ciangin a siangtho nate pua-in Kohath mite dingkhia uh a, amaute a tun ma-in biakbuk na kidingsak khin hi.\nA zomah Efraim mite giahphual dialkhai a neite a pawlpawlin dingkhia uh hi. Tua mihonte, Ammihud tapa Elishama in uk hi.\nManasseh minam honte, Pedahzur tapa Gamaliel in uk hi.\nBenjamin minam honte, Gideoni tapa Abidan in uk hi.\nTua ciangin adang khempeuh nungdalin Dan mite giahphual dialkhai a neite a pawlpawlin dingkhia uh hi. Tua mihonte, Ammishaddai tapa Ahiezer in uk hi.\nAsher minam honte, Okran tapa Pagiel in uk hi.\nNaftali minam honte, Enan tapa Ahira in uk hi.\nHih pen Israel mite a dinkhiat uh ciangin amau mihonte tawh kizui-in a paina zia uh ahi hi.\nMoses in ama zi sanggampa ahi, Midian mi Reuel tapa Hobab kiangah, "Topa in, Note tungah kong pia ding hi, a cihna mun zuanin a dingkhia ding ka hi uh hi. Ko hong zui in; nang kong limbawl ding uh hi. Bang hang hiam cih leh Topa in Israel-te hong limbawl ding hong ciam hi," a ci hi.\nAhih hangin amah in, "Kong zui kei ding hi. Ka leitang leh ka behte kiangah ka pai ding hi," a ci hi.\nMoses in, "Kote hong nusia kei in, kong thum hi; nangmah in gamlakah giahphual satna ding zia thei na hih manin, kote-a dingin lamhilh nong hi ding hi.\nKote hong zui lecin, Topa in kote hong limbawl ding bangbangin nang zong kong limbawl ding uh hi," a ci hi.\nTua ciangin Topa mual panin amaute dingkhia-in ni thum lam a pai uh hi. A tawlngakna ding mun uh a zonsak dingin Topa Thuciamna Singkuang, amau mai ni thum lam na pai khol hi.\nGiahphual panin a dinkhiat peuhmah uh ciangin sunin amaute tungah Topa meii a om hi.\nSingkuang a dinkhiat peuhmah ciangin Moses in, "Topa aw, dingin na galte kithehthang sak in la, nang hong mudahte na mai-ah taisak in," a ci hi.\nA khawl ciangin, "Topa aw, Israel tul sawm tampite kiangah hong ciahkik in," a ci hi.


url: =Tedim khuapi huampen Chin State gambup pan a khangtopen cihtheih :: ZOMI DAILY\nposted on 21 January 2018 at 6:54 pm Lomkholna: News, Politics, Thangkhup, Zomi\nTedim khuapi huam pen Chin state gambup sung pan a kileekkim in a khangtopen township cih theih hi.\nKhalkha khuapi khangto mah hi. Ahizongin a khuapi huam sung aa khuaneute sangin Tedim khuapi huam sung aa khuaneute khangtozaw hi.\n– Tui haksa i cih sam hang’ Tedim khua leh khuakiim khuapaam in Khalkha khua leh a khuakiim khuapaamte sang’ kikhamzaw hi.\n– Khalkha khua sung leh Khalkha paina lampi pawlkhat a hoih hang, a kiim aa khua khat leh khua khat kizopna na ngawn a om nailo khua om in, kot pai aa zin kul ci uhhi.\n– Khuapi khat a hihna tawh kizui in, khuapi tawh kilawm kituak ding ci aa hamphatna leh oo-saa-pii masakna bel tampitak ngahzaw uhhi. Hihte bel ei va tuh theih hilo phot hi. I tuh nopleh Tedim pen state khat ii khuapi i suah sak masak kul ding hi.\n– A beisa kumpite sehsa zui in, khantohna tawh kisai leh DC vai, mei vaite ah Tedim sangin a dangte in hong ngah masazaw uh suak in, tuate bel tuh theih hong omlo cih ding hi. Tua mah bangin, ko term sung aa, ka sehsa uh pawlkhat, a kik aa term ah hong pai ding hi.\n– Lampi a kito limlim a tai in, Tedim township sung ah saupen hi.\n(Tua lampiteng tolo in, tua lam tawhna budget teng tawh Tedim khua sung kultal sung lehang kicing mahmah ding hi.) A hizongin khantohna kileekkim nawnlo ding hi.\n– Luilei, gunlei zongh Tedim township sung ah tam a kilampen hi (kha) ding hi. (Hih bel cian liankei ing. A hizong a tempen 3 na sung pan kihel limlim ding hi.)\nHih luilei, gunlei teng puahlo in, Tedim tukpeng tualpi puahzaw lehang zongh, a hoih khop khat ki ngah ding hi. A hizongin khantohna kileekkim nawnlo ding hi.\nChin state bup ah Tan 10 sang, Tan 8 sang, Tan 4 sang cihte, Tedim township in tam kingah beh pen hi.\nKumpi sang a kinei khinsate baan ah\n2017 kum sung bekbek in\nTedim khuapi huam ah tan 10 sang 4, tan 10-B sang 1, tan 8 sang 14, tan 8-B sang 4, tan 4 (mulun) sang 2, tan 4 sang 1 leh tan 4-B sang 1 kibehlap zo hi.\n(Hih pen ZCD pan kihanciamna hi aa USDP leh NLD lam pan a ngah sakte uh zongh om beh lai kha ding hi.) (B = ေက်ာင္း ခြဲ)\nTonzang khuapi huam ah tan 8 sang 2 leh tan 10 sang khat kibehlap hi. (Hih pen ZCD pan kihanciamna hi aa USDP leh NLD lam pan a ngah sakte uh zongh om beh kha thei lai ding hi.)\nZogam khuata te ah Sanginn kilam thak leh a kipuah om kawikawi hi.\nKawlte leh sanggam pawi lamte dan in media hat hilehang, sang honpawi pen a khuakhua ah a hunhun in a om kawikawi hi. Ei na ngawn sang honpawite ah kipai manlo in, hausa upate in lungdam kohna sa inn ah hong puak thei zel uhhi. Cih nopna ah, khantohna a thei nuamte in media te thugen sangin khua hausa upate tung dong lehang kicianzaw maikha ding hi.\nTedim khuapi lian bek puah nuam hi lehang, khuakiim khuapaam aa kizangh budget teng tawh gawm phei leng, Tedim khuapi khantohna a hoih khom khat kilangkhia zo khin ding hi. Ahizongin mipite sung ah hamphatnate kileekkim nawnlo ding hi.\nKawlte in NPT bek puah in ei lam hong puahlo zongh heh sam hive hang.\nKhua tuamtuam pan Tedim aa ZCD zum ah mipite sign htoe in member lut kibehlap semsem hi.\nLungdam mahmah, Pu Thang Khup\nPrevious: Titanic tembawpi ~ Tdkkhen\nNext: Ziding zuthawl ka piakna ~ Lengtong Pauno


url: =Sun le zan a kigawm ciangin nikhat kici hi ~ Lian Tuang :: ZOMI DAILY\nposted on 12 July 2019 at 1:04 pm Lomkholna: Article, Liantuang\nNuapang 6 le a ni (A pa’ naunu) in zingan ne khawm uhi. A nu le pa khualzin laitak ahi hi.\nNaupang a u pen tan 8 hi a, a nau pen kum 2 pha pan hi. Zingan ne khawmin a kimawlmawl tawh a paupau tawh a kapkap tawh om ngeingai uhi. Ahi zongin a vekpi un a gil vah dong a Ni in nekpih hi.\nAn nek khit phet in kithawi sak pah hi. A nau pen sim loh a vek un kumpi sang le kumpi naucinna sang ah kha hi. Anautum pen tawh inn ngak hi. Naupangte lungleng se lo uhi.\nA pa uh pen nuntak zongin khualzinmi khat hi a, a ni le a nu tawh amau teng inn ngak a hi hi. A nung nipi sungin a nu sanggam pa zato lum ahih manin a nu in va delh a, naupang teng leh a ni bek inn a om ahi hi. A Ni tawh nusia thei ahih manin a nu le pa te lungmuang takin khualzin in nasem thei uhi.\nA Ni pen nasep siam in kizen mahmah ahih manin naupangte siangtho sitset hi. Naupangte bangmah kitasam sak loin kem thei hi. Ahi zongin a Ni uh pen a neu a kipan pau theilo in khua zong a za lo khat ahi hi.\nTua a kizen mahmah naupangte a Ni pen a neulai in mi hopihna za thei loin a pau theih pak loh ciangin a nu le pa a sanggamte dipkua in dah in lungkham lawh mahmah uhi. A lawmte hopihna tel loin ama gen nop thute zong a gen theihloh ciangin maizum in khasia mahmah hi. A lawmte lakah zong nuam sa nawnlo hi. Zatui zaha banah bawl theih tuamtuam tawh kibawlbawl hi. Kilamdang zo tuanlo hi.\nAma hangin nu le pa, u le nau in lungsim lel in kum tampi sung nuihmai zolo liang uhi. Kim le pam pan kamdawn tuamtuam za kawikawi lailai uhi. Mawhna khialhna khat hangin hih bangin naupang in a thuak hi ci in paulap tuamtuam tampi kinei sawnsawn hi. Kikhasiat in kilipkhap mai hi. Ama nuntakna pen maizumna khasiatna lungkhamna tawh kipan hi.\nAhi zongin amah ong khan ciangin nu le pa a khual thei pen, u le nau a huaisiam pen, tu le tate a it siam pen, u le nau veng le pam sungah lungnopna gualnopna a piangsak zo pen ong suak zawsop hi. Bangkua sung adingin khuampi bangin belh muanhuai khat suakto hi. Bangkua sung khang kizopna dingin tute tate a kem a zun a phuah ding a thupi penpen nu suak mawk hi.\nAmah pen lungsim siangtho in pawlhuai mahmah khai ahi hi. Thudik mahmah a, innkuan sung vai khempeuh ama tungah kinga hi. Ama ngap loh ni pen innkuan sung u le nau sung cinat ni hi pah hi a, ama lungdam ni zong vekpi lungdam ni hi pah hi.\nAmah pen ka nu no ahi hi. Ko unau teng banah a sanggamte tate teng bek hi loin veng le pam a naupang teng a kem nu ahi hi. Tua bek tham loin ka pute bangkua sunga khang kizom sak ding ka puno le ka pinote a kem a khansuah ding Nu ong hi mawk hi. Pasal nei loin innkuan ading a kisapna mun khempeuh ah a kipiakhia, khuaimei vak bangin a tuisuak tawntung mi manpha mahmah nu ahi hi.\nKa nuno nuntak kipatna I et ciangin ka pute bangkua sungah guallehna maizumna khasiatna lungzinnate a tunpih tawh a kibat hangin a huampi in I et ciangin innkuan sung u le nau khua le tui adingin thuhoih thupha a piang sak nu, meivak bangin itna khuavak a tangsak nu, mi khempeuh ading thupha nakpi nu na hi zaw mawk hi.\nTua mah bangin innkuan sunga pianpih tawh pianpih loh tawh piansualna langbaina, poina hemna nei in a cidam phalote pen innkuanpihte adingin vangik hi hetlo in thupha nakpite na hi zaw kha hamtang hi. Sun le zan a kigawm ciangin ni khat ahih mah bangin amaute tawh hoih tak I tonkhop ciang bekin mi picing taktak pan I hi ding hi. Amaute hangin ei le ei kikem kik thei I hih manin amaute pen ei ong kemte hi zaw uhi. Ei ong kem ong zunte pen i pianna nu le pa bangin it in I zahtak ding kilawm ding hi cih a kihawm sawn nuam i hi hi. Lian Tuang\nPrevious: Baptist World Alliance welcomes ZBCM (Zomi Baptist Convention of Myanmar)\nNext: Adoniram Judson upna laigil ~ Pau Do Lian


url: =Sabbath School Lesson 1 ~ MUC\nSabbath School Lesson 1\nAdmin 10:25:00 AM Articles, Sabbath School Lesson\nTua ciangin amaute kiangah Jesuh pai a, “Vantung le leitung thuneihna khempeuh kei hong kipia khin hi. Tua ahih manin pai unla, minamte khempeuh nungzui na suaksak un. Pa, Tapa le Kha Siangtho minin tuiphum un. Kong thupiakte khempeuh a zuih nadingun na hilh un. Hun bei dongin note a hong ompih tawntung ding kahihna thu phawk ta un,” a ci hi. Matt. 28: 18 – 20. Sihna pan a hingkik Khrih bia-in, mite Ama nungzui hi dingin a sam nasep mah a dang nasepte sangin thupi zaw hi. Nungzui sawm le khatte tung hi taleh, Nungzui John tungah thupiak in mite Khrih’ nungzui suak ding cih thupiak ahi hi.\nVantungmi thumte’ thupuak le Khrih’ Sawlna Lianpi in hun nunung a eite’ thupuak ding ahi hi. Leitung mun khempeuhah tua Thu a puak dingin, Pasian in pawlpi hong sawl hi; sawlna ngah ihi hi. I masuan in Jesuh’ thumanna, eite aa ding a sep khempeuh (Jn. 3: 16), eite aa ding tu laitakin a sep thu (Rom. 8: 34), mailam hunah a sep lai ding thute (1Thes. 4: 16) tangko ding i hi hi.\nMission cih kammal in ‘na khat sem ding sawlna ngah,’ ‘a sem mi’ cih khiatna nei hi. Sep ding khat sem cihna hi. Lungdamna Thu va puak kawikawi dingin sawlna ngah cihna hi pah hi. Lungdamna Thu thei nailo mite in a theih nadingun Pasian in a zat lampite tu quarter sungin i sin ding hi. Pasian’ bawl na khempeuhte’ thubulpi in mawhneite a hong tat nading ahi hi. Tua hi-in tangtawng pek pan Pasian’ geelna bangin tangtungin, a mangthang mite tungah tua Lungdamna Thu a vapuak mite’ nunzia i sin toto ding hi.\nLungdamna Thu puak nasep in ei aa hi lo, Pasian aa hi. Pasian kiang pan hong pai thu hi. Pasian’ hong itna siksanin nasep ahi hi. Pasian’ vangliatna in tua nasep mahialsak hi. Pasian’ sawlna ah citakin, Topa’ na sepna tawh kisai i telzawk nadingin, a nuai-a thute in hong huh thei ding hi.\n1.Pasian in mihing hong bawl a, deihtelna hong guan hi.\n2. Adam le Eve in Pasian’ thu mang lo-in, tua deihtelna zang khial uh ahih manun, Paradise ah om suak ding kiphal lo hi.\n3.Paradise i tun kiktheih nadingin Pasian in aana zang lo hi.\n4. Eite sih tang dingin Khrih si a, Pa Pasian tawh kilemkik nadingin Pa Pasian in a Tapa hong sawl hi.\n5. Mi khempeuh in tawntung nuntakna a ngah\nnadingun amaute tungah tua hotkhiatna puak dingin sawlna ngah ihi hi. Pasian’ nasep i cih in, a hong kamciamte siksanin, Khrih in mi khempeuh aa ding a thuakna, tu laitaka a sep nate le a sep lai\ndingte mite tungah vagen dingin a hong kisawl ahi hi.\nLESSON 1 JUNE 27 – July 3\nHOTKHIAT NASEM PASIAN’ZIA\nSABBATH NITAK: TU KAAL SUNG SIM DING: Pian. 1: 26 – 28; 2: 15 – 17; Jn. 3: 14, 15; 1Jn. 2: 16; 2Kor. 5: 21; Matt. 5: 13, 14.\nKAMNGAH: En un mite’ tungah amah teci suaksakin mite makai le ukpa ka hisak ding hi. Isa. 55: 4.\nLeitung in kisia khin hi. A siasak mihing hi. Mawhnei mi i hi hi. Siatna tawh kidimin, khialhna i pianpih hi. Bang zahin mihing khangto-in nate hoih semsem taleh, hun in siatna tawh kidim hi. I mailam hun zong tuhun sangin hong hoih zaw lo ding hi. Sisan luanna, gimna, dahna le kahna vive i phu kha ding hi.\nTawntung siatna tawh i kipelh thei hi. Bang hang hiam cihleh eite tang Khrih hong si hi. Ama sihna hangin sihna pan tatkhiatna, na khempeuh kipuahpha ding, na khempeuh a thakin kibawl pha ding hi, cih kamciam i nei hi. “A masa van le a masa lei mangthang a, tuipi lah om nawn lo ahih manin van thak le lei thak ka mu hi.” Mang. 21: 1.\nPasian in hong nawlkhin lo hi; ama kinloh mite i hi kei hi. Mihing kia hong nungtasak lo hi. Mihing in ei le ei-in i nungta zo kei hi. Eite sangin a vanglian zaw om hi. Tua hi-in leitung kipiansak ma-in, eite sep zawhloh ding, Pasian in a sep ding, geelkhol hi.\nPASIAN IN NUMEI LE PASAL PIANGSAK\n“Koi pan a piang ka hiam? Lai Siangtho buppi in hih thu pulaak hi. I pianna thei himhim phot lehang, bang hang a nungta-a, koici nuntak ding, koi lam manawh cihte i theitel ding hi.\nPian. 1, 2 en inla, 1: 26 – 28 sim in. Mihing hong kipiansakna le a dang piansak nate kilamdanzia ngaihsun in. Bang in nate le mihing kilamdangsak hiam?\n1. Piansak nate lak pan mihing kipiangsak nunung pen hi. Mihing in amah kipiansak ma-a kipiangsak nate’ hoihna mu thei, nate kemcing ding le nate’ thu a sin ding ahi hi.\n2. Nate’ kipiansakzia le mihing kipiansakzia kibang lo hi. “Om hen,” ‘ piang hen’ ci-in thupiakna tawh nate hong piang hi. Mihing kipiansak nadingin Nam Thum gawm Pasian: Pa, Tapa le Kha Siangtho kikumin eima lim le meel suunin mihing bawl ni, citektek uh hi. Piancil 1, 2 sungah nate’ kipiansakzia kigelh hi mah taleh, a pulaak thu bulpi in, nate’ thu hi lo-in, mihing a hong kipiansakzia hi zaw hi.\n3. Pasian in Ama lim le mel suunin numei le pasal bawl hi. Na dangte bangin thupiakna tawh a hong bawlziau ihi kei hi. Topa Pasian in “ka lim le meel in hih hi,” ci-in a hong hilh loh hangin, ‘lim le meel’ i cih in mihing in ama nuntak in Pasian’ zia le tong a latsak theihna hi ding hi, ci-in i um hi. Bang hang hiam cihleh, piansak nate in a neih loh uh, sia le pha khentel theihna mihing bek in nei hi. Vasa khat hoih mahmah, ahi zongin a sia, a pha khentel thei lo hi. Pasian in Ama lim le meel suunin mihing bawl cih thu in, mihing in a sia, a pha khentelna nei hi. Tua gamtat zia le tong in, Pasian’ zia le tong a pulaak hi.\n4. Pasian’ ukzawhna limcing dingin mihing tungah tua ukna hong kipia hi. A hong kipia ukna in tavuan masuan nei ihihlam hong theisak hi. Lai Siangtho’ hong hilh mihing a hong kipiansakzia-in Pasian tawh kizopna nei dingin a hong bawl i hi-a tua dingin nungta i hi hi.\nI nuntakna-ah Pasian i masak den ding bang zahin thupi mahmah hiam? Bang hangin mihing in Pasian lo-in nuntak picing lo hiam? Sawl. 17: 18.\nDEIH BANG TEEL THEI MIHING\nAdam le Eve in sia le pha theihna singkung ne dingin, Pasian in sawl lo hi; zong dal lo hi (Pian. 2:9). Mihing in gamtat zia le tong a sia le a pha khenthei, teeltheihna nei hi, cih hong lak hi. Tua in Pasian’ lim le meel i neihna kilang hi. Ganhing in tua bang nei lo hi.\nPian. 2: 15 – 17 in deihteeltheihna thu bang hong hilh hiam?\nPasian in ni, kha, aksi, khuavak cihte bangin deihteeltheihna nei lo dingin mihing hong bawl lo hi. Hong bawl nuam hi leh, bawl thei hi. Tua nate in amau deihteelna tawh Pasian’ sawl a zui uh hi lo hi. Deihteelna nei lo-in a kipiansak bangin om lel uh hi. Ahi zongin piansak nate tawh kibang lo-in numei le pasal hong kipiangsak hi. Pasian in Amah mah aa dingin mihing hong bawl hi.\nAana tawh hi lo mihing’ deihteelna tawh Pasian a bia, a it ding hong deih hi. Tua lo-in, Pasian i itna om lo ding hi. Bang hang hiam cihleh, itna maan in sawl kul lo-a itna ahi hi. Mihing’ deihteeltheihna pen Pasian hong piak ahih manin Pasian in tua deihteeltheihna thupisim hi. Pasian in mihing’ deihtelnate khaktan lo hi.A hoih lo teel kha lehang, tua’ gah ki-at ding hi. Mihing in vanglian Pasian langpang dingin a khensat zawk manin siatna tawh kipelh lo hi.\nMihing in a deih bang teeltheihna tawh kisai phawk ding thu thum om hi.\n1. Biakna Thu ah: na khempeuh a bawl thei Pasian in mihing deihna makaih lo hi lo hi.\n2. Gamtat zia le tong: mihing in ama gamtat bangbangin a\ngah at ding hi.\n3. Leitung pilna: piansak nate bang lo-in, mihing in a deih bangin lungsim le pumpi kizopzia makaih theihna nei hi.\nTu nai-in khensatna khat peuh na nei hiam? Thuman thutak tawh kituakin khensatna ahi hiam? Khensat khialhna hangin i thuak khak gimna ngaihsun in.\nEve singah a muh ciangin nek dingin limci sa-a, a mit la lua, pilna zong ngah nuam ahih manin la-in ne hi. Amah tawh a omkhawm a pasal zong tawmkhat pia-a, a pasal in zong ne hi. A mit uh kihong a, guaktang ahihna uh a kithei tel uh hi; tua ciangin theiteh khuituah uh a amau le amau kituamna uh hi. Pian. 3: 6 -7.\nSinggah tawmkhat nekna bek in mawhna hi lo hi. Ahi zongin a nekna uh tawh kisai i ngaihsut kul hi. Pasian’ lim le meel suunin kipiangsak Adam le Eve in deih bang teeltheihna kipia hi. Gilkialin singgah ne hi lo uh hi. Pasian’ thupiak tawh kituak lo hi, cih thei pipi mah amau deihteelna tawh a nek uh ahi hi. Amaute mah bangin eite zong Pasian’ deihna zui ding maw, eima’ deihna zui zaw ding, i tel thei hi. Ama thu zui dingin Pasian in aana tawh hong sawl lo hi. Mimal khat ciat in ama deih bang teltheihna hong guan hi. A tawp khakna-ah, i teel bangbang a gah i at ding hi.\nSinggah a nekna hangun, Adam le Eve in Pasian pen kicinna taktak nei lo hi. Pasian’ ukna langpan hi, cih kilang hi. A ngah ding uh thaman in mi khempeuh tungah mawhna le sihna a hi hi. “ Tua ciangin Topa Pasian in amah a kilaknasa lei-tangah na sem dingin Eden huan pan amah hawlkhia hi. Mipa a hawlkhiat khit ciangin Eden huan nisuahna lam panga nuntakna singkung zuatna lampi cingsak a, cherub-te le nung le mai-a kilek den meikuang namsau a pangsak hi. Pian. 3: 23 , 24.\nAdam le Eve in Eden huan nusia ding hi ta uh hi. Ahi zongin hehpihna ngah lo hi lo uh hi. A langpang mite in nuntakna singgah a ne dingin kiphal lo hi. Nuntakna singgah ne kha le-uh, si lo-in mawhna tawh a nuntak ding uh Pasian in deih lo ahih manin, Adam le Eve a it manin huanpua ah omsak hi. Ahi zongin mihing tungah a lian mahmah siatna hong tung hi. Siatna, gimna tawh a tawntungin nungta ding hi leh, tua bang nunna a nuam diam?\nTuni thusin siksanin 1Jn. 2: 16 sim in. Koi bangin mawhna tawh kisai vauhilh thu om hiam? I nuntakna-ah tua bang ze-etna tektek mah tuak ding i hiam?\nA HONG TAT NADING PASIAN’ MAPAT\nAdam le Eve in nek loh ding singgah a nek manun a mangthang ding kimlai, Adam le Eve a zong Pasian hi-in, amau Pasian zong lo uh hi. Adam le Eve busim uh hi. Mawhnei taktak ahihna uh kilang hi. Amau a honkhia ding, amaute a zong Pasian kiang panin taikhia uh hi. Kha Siangtho in amaute sam lo hi leh, a tai mangthang ding suak hi. Tu-in zong Kha Siangtho’ sapna kin lo-in Pasian kiang pan a taikhia mi tampi om hi.Ahi zongin Pasian in Adam le Eve taisan lo hi. Pasian in Adam le Eve kiangah, ‘koi-ah om na hi uh hiam? ci-in a zon a kipan tuni dong hong samlai hi. A mangthang mite a hong zong masa penpen in Pasian mah hi.\nTehpih omlo Pasian’ letsong Ama Tapa a hong piak manin, huih in leitung a tuam bangin, Pasian’ hehpihna in leitung tuam hi. Tua hehpihna huih bangin a nuntakpihte in Jesuh Khrih sungah khangcing numei, pasal ahi uh hi. Ellen G. White, Steps to Christ, 68. A vanglian penpen hotkhiatna lian pen in mihing a hong piang Khrih’nunna hi. Satan susia ding, Pa’ zia le tong kilangsak ding, Satan’zuau pholak ding, Pasian’ thukham kizui zo thei hi, cih a hong lak dingin Khrih in leitungah na tampi sem hi mah taleh, mihing in Khrih a hong pianna bulpi pen in, tawntung sihna tawh hong kipelhsak ding, eite tangding singlamteh tungah sihna a hong thuakna ahi hi.\nA nuai-a Lai Siangtho in Khrih’ sihna thu bang hong hilh hiam?\n1. Jn. 3: 14, 15 ________________________________________\n2. Isa. 53: 4 – 6 ________________________________________\n3. 2Kor. 5: 21 ________________________________________\nMawhnei lo Khrih in eite’ tangdingin mawhnei hong suak hi. Pasian’ dikna sungah i om theih nadingin mawhna thaman sihna a hong thuak hi. Mawhnei eite’ mawhna khempeuh Aman la khia-in, mawh nei lo Khrih bang mahin mawhnei eite zong Pasian mai-ah mawhnei lo-in hong koih hi.\nNASEP LIMCING TUAMTUAMTE\nPasian in eite a hong it manin leitung mi khempeuh a hong hotkhiat nadingin Pa in Tapa hong sawl hi. John sung bekbekah Khrih’ tatkhiat nasep 40 vei val bang kigelh hi. Leitung tan dingin Pa in a sawl ahih mahbangin, tua tatkhiatna thu tangko dingin Khrih in a nungzui khempeuh hong sawl hi. (Jn. 20: 21). A mangthang khempeuh a hong hotkhiatna lampi, tua hotkhiatnasep (mission) kici hi.\nMatt. 5: 13, 14 sim in. Bang limciinna kizang a, a khiatna in bang hiam?\nPasian thu-um mite, ci le khuavak tawh kigenteh hi. Ci in thu-um mite khat le khat kizopna kip, sung lam thu, pulaak hi. Khuavak ahih leh, nate kimu theisak bangmahin, thu-um mite in khuamial sunga om mite aa ding khuavak hi, cih hong hilh hi.\nPasian in Israel mite tunga thupiak bangin a nuntak ding uh lamen hi. Cidamna tawh kisai thukhamte zong kipia hi. Gentile mite aa ding khuavak, mite’ mit a la dingin a nuntak ding uh ahi hi (Isa. 49: 6). A cidamna uh, a nopsakna uh, Topa’ thupiakte le Sabbath thupiak tungah a cihtaknate in Pasian’ vangliatna, nate Piangsak Pa ahihna, a hong honkhia Pa ahihna kilangsak hi. Mi namdangte in Israel mite’ nopsakna a muh tak ciangun, amaute kiangah namdangte hong pai ding uh a, Pasian’ zia le tong mu ding uh hi. Khrih in Ama aa ding teci hong deih hi. Hih thu ci thugentehna tawh hong hilh hi. Pasian’ thu um mite in leitung huzaapin siatna a do dingin hong deih hi. Amah a um mite hangin Pasian a thei nailo mite in siatna a pelh ding uh ahi hi.\nKoi bangin ci le khuavak na hi hiam? A mit dekdek khuavak na hi kha hiam? A alna bei dekdek ci na hi kha hiam? Na hih khak leh, bangci-in thaksuakin, kipuahpha ding na hiam?\nSIMBEH DING: Mawhna sung pan tatkhiat nasep in, Pasian’ zia hi. Hih nasepna in Pa, Tapa le Kha Siangtho kikopin nasep ahi hi. Hotkhiat nasep in mihingin hong piang Khrih’ nasep lian bel ahi hi. Ama nuntakna le a hong sihna tawh mi khempeuh in hotkhiatna ngah thei ding lampi hong sialsak khin hi. Ama nungzui eite in, mi dangte in zong hih lungdamna thu a zasak dingin sawlna ngah mite ihi hi.\nKhrih’ pawlpi in hotkhiat nasem dingin leitungah kipawlna ahi hi. A zawng, a hau, mi khempeuh in a hong tatkhiatna thu a zak nadingun pawlpi in ahih theihzahin nasem dingin Topa in a pawlpi tungah lametna nei hi. Gammialphu dingin mi khempeuh in sapna ngah lo hi. Ahi zongin mi khempeuh sep theih thu in, amaute aa ding thungetsakin, sum le paai tawh panpih thei hi. Ellen G. White,6T., 29.\n1. Na khempeuh’ kipatna ngaihsun in. Bang hangin tua thu in thupi hiam? Koi bangin i piankhiatna mun theihtelna in kei kua hi-a, ka nuntakna in bang mungtup nei cihte hong telsak hiam?\n2. Pasian in deih bang teltheihna hong pia hi. Tua ahih leh itna nei dingin Pasian’ hong piansak ahih leh, mihing in siatna a bawl leh, itna le suahtakna hong pia ahih manin itna sungah a khangto dingin zong Topa in hong deih hi. Mihing in ama deihtelna tawh a hoih lo nate bawl dingin a khensat leh, Pasian in khaktan lo hi. Khaktan hi leh, itna khaktan hi. Koi bangin hih thu in itna, deihtelna, siatna hong theisak hiam?\n3. Khrih a sihna pen tu ma kum 2000 val, Roman kumpi’ khut nuai, khuano khat a thupiang hi. Ahi zongin hih thupiang in mi khempeuh aa dingin tawntung thu tawh kikhenkhia thei lo hi. Khrih’ sihna a thei khin eite in hih thu a thei nai lote in a theih nadingin masuan nei hi lo na hiam? Kuamah in gen keileh, amau bangci bangin za ding uh hiam?


url: =Syria galkapte leh apawl te’n Aleppo 85% lata ~ TK Lian :: ZOMI DAILY\nposted on 10 December 2016 at 11:22 pm Lomkholna: News, Syria, Thangkhanlian, World\nDec. 10, 2016: Syriate gal vanleng ten Aleppo ah rebelste ukna tung lam panin nasia takin kap zom zel uh a, Russia in kumpi lehdo galkap (opposition fighters) khempeuh in Aleppo a nusiat khit siang mateng kikhawl lo ding hi ci hi. Syria galkap ten lei lam panin rebelste ukna Aleppo nisuahna lam a nawkna uh nipi kal thum cing ta a, tu-in Aleppo 85% la zo ta uh a, rebelste ukna lak khitna ding su beuh cia bang om lai hi. Upmawh sangin gualzawhna kimanglang ngah to zel hi ci-in Syrian military source in Reuters news agencyte kiangah ci hi.\nRebels ten Aleppo khahsuah le uh Syria tualgal sungin a guallelhna lian pen uh hi lai ding hi. Syria buai kipat 2011 a kipanin mi 400,000 val in sihna tuak khin ta hi. A beisa ni nih sungin Aleppo panin galtai mi 50,000 Aleppo panin Russia in kihekkhiasak (evacuated) ta a, tu ni bekin mi 20,000 kipua khia in, gamnuaimi (militants) 1,217 in a thau uh koih khia in kipiakhia uh hi ci-in Russian Defense Ministry spokesman Maj. Gen. Igor Konashenkov in ci hi. Rebelste ukna Aleppo nisuahna lam panin mi tul sawm tampi tai khia ta a, ahih hangin rebels ten pawl khat a tai ding uh dal a, mi za tampi mah mang hi ci-in zan in United Nations in gen hi.\nSyrian Observatory for Human Rights (SOHR) in zan in rebelste ukna tung lam panin sawm val vei kikap a, thaupi (artillery fire) kikap ziahziah den lai hi ci hi. AFP news agency correspondent khat in Aleppo nisuahna lamah sumbuk nei ten sumbuk hong ngam lo uh ahih manin nek ding muh ding hamsa mahmah hi ci hi.\nBomb kinak khiat lua ahih manin si luangte a la ngam ding om lo ahih manin galtai ten khua lakah si luang muh ding tam mahmah hi ci uh hi ci-in gen beh hi. Tung lam panin nasia takin a kikap banah Syria galkapte leh galdo dinga kipiakhia Syria galkapte tawh kipawl militias kici ten lei lam panin nawk uh ahih manin Aleppo khuapi thauvui nam veng vung in, Aleppo kiim-a districtte ah meikhu muh ding nasia mahmah hi ci-in gen thuah lai hi.\nSyrian special army unit sunga volunteer group kicite lak-a Tiger Force-te commander in Aleppo kulh (citadel) kiim-a om lampi kawcikna Bab al-Hadeed ah rebels ten galvan hoih nak zak mahmah in, a galdote uh a siam ban uh-ah sniper rifles nak zat mahmah ahih manun galkap liamna leh sihna tuak kitam mahmah hi ci.\nInn kikapsia leh inn khangkham lak pan khawngin ong kaplum in kihemmang ziau uh a, baang ah laimal “Sinipers om hi kidawm un. Assad kipaai khia/kia hen” cih peuh ki-at hi ci-in gen beh hi.\nRebelste a khauh mahmah hangun nipi kal tam lo sungin a ukna teng uh kila zo dingin ka lamen hi ci hi.\nSource : News Agencies and Sputnik/ Thang Khan Lian\nPrevious: ZAM Thupuak :: 11 December 2016\nNext: Naungek Jesu na bangci zonhiam? ~ Sia Do Khup


url: =A Kilawm Tuuno - Zomi Adventist Innkuan\nLesson 4 : January 19 – 25\nSabbath Nitaklam Jan 19\nTukaalsung sim ding : Mang 4; Ezek 1:5-14; Mang 5; Eph. 1:20-23; Hebrew 10:20-23; Sawltak 2:32-36.\nKAMNGAH: “Kap kei in. Judah sungpanin Humpinelkai, David suan sungpan in a lianpa, gualzo khinta a, tua laizial ciaptehna sagihte lakhia in, a laizial phelthei ding hi.” Mangmuhna 5:5.\nNung kaal in, leitung a ding Khazih thupuakte i mu khinzo hi. Tu’n, tuate hi nawnlo in, “Hih thu teng khit ciangin, a piangding thute” (Mang 4:1) hi ding hi. Mang-muhna a lian 4 leh 5 sung thute in, vantung a piang thute hi a, tangthu khempeuh leh, gupkhiatna tangthu, Pasian in uk a hihna thu pulaak hi. Mailam thupiang dingte a genma in, Khazih Siampi Lianpa in, gupkhiatna nasep i thu laigilpi a hihna pulaak hi.\nMangmuhna i sim tohtoh ciangin, limlaakna vive tawh ki pulaak a hih manin, telhak mahmah hi. A kammal te zong, laisiangtho luisungpan a laaktohtoh kammal pawlkhat kihel a, a khiatna maan taktak theihtheihna dingin, laisiangtho limlak te, telphot kul hi.\nVantung Kumpi Innsung Ah\nMang 4:1 pan kipan, Zeisu in, Ama’ hong paikik dong tangthu piang dingteng mangmu sak hi.\nMang 4:1-8, Eze 1:26-28 leh Mang 5:11-14 simkaak in. Hihte in vantung kumpi innsung omzia bang honglak hiam?\nSawltakpa in, vantung kumpi inn tawlet pan a sung a et ciangin, Pasian tokhom mu hi. Tua Kumpi tokhomin, Pasian ukzawhna aana leh, sakhituihuup in, Pasian in Amite tungah a thumaanna limpua hi,(Piancil 9:13,16; Isa. 54: 9,10). Satan pen, Pasian ukzawhna aana a sutnuam galpa hi a, Pasian ukna nial kinken hi. Kidona Lianpi ah, a kituh thu laigilpi in, ‘kua in ukna aana nei taktak hiam’ cih thu a hihi. John in, Pasian tokhom a muhna pen, Pasian in ukna aana taktak nei cih i theihna ding a hihi,(Mang 4:1-8; 5:11-14).\nMang 4:8-11 leh 5:9 -14 simin. Biakpiakna maantaktak bang hiam? A lian 4 sungah, Pasian biaktaak cinna banghang hi a, Mang 5:9-14 na ah, Tuuno biaktaak cinna banghang hiam?\nMangmuhna 4 na ah, Pasian tokhom leh, biak-piakna omden a hihna hong lak hi. A lian 4 ah, Pasian’ piansak theihna vaang leh, a lian 5 na ah, a kigo Tuuno gupkhiat zawhna vaang hong lak hi. Ni guk sung, na khempeuh a bawlzopa in, A mite khempeuh puahpha in, a kamciamsa tawntung innpi ah ciahpih kik ding hi.\nMang 5:12 na ah; Vannuai leitung khempeuh a bawlpa in, “a kigo Tuuno” hi ci hi. Tua thu in, gimna, natna kidim hih leitungah bang lametna hongpia hiam?\nKumpi Innsung ah Vantung Kikhopna\nMang 4:4 sung a upa te pen, vantung mite hilo hi. “Upa” cihciang laisiangtho in, mihing tung a zat hizaw hi. Vantung mite pen, Pasian mai ah ding ci zel a, hih Upa te in, kumpi tokhom tungah tuu uh ci hi. A silh uh puanpaakte zong, a thumaan, Pasian’ mite’ puanpaak hi, (Mang 3:4,5). A lutung vuah galzawhna lukhu (Greekpau in Stephanos, Mang 4:4), te zong, galzo misiangtho te ading a kikoihkhol (James 1:12) sa ci hi. Hih Upa 24 te pen, galzo misiangthote cihna hi.\nNambat 24 in zong limlak hi : 12 nihvei hi a, laisiangtho sungah, Pasian’ mite cihna hi. Upa 24 a cih ciangin, laisiangtho lui hunpan leh, laisiangtho thak hun a misiangtho te a cihnopna hi. Siampi 24 in, nikhat sung a nasephun a kikhopna zong limlak a hihi, (1 Khang 24:1 -19). Tua Upa 24 te pen, Zeisu, sihna zo a, a thawhkik lai (Mate 27:51-53) a thokik te hi kha ding hi. Tua hileh, hih Upa 24 te in, mipi’ ai-awh in, Pasian’ gupkhiatna nasepna te thumaan thutang a hihna teci pang dingin, van a kahto uh a hihi,(Mang 4:5,9). Upa 24 te leh Ganhing nungta 4 (aneu 8) te in, Tuuno mai ah bokin bia uh hi. “Nangmahin, kigo in a thokik, na sisan tawh minam khempeuh, paunam khempeuh hong lei in, Pasian mai ah siampi leh kumpi nong suaksak hi” ci in lathak sa in, Tuuno bekin biaktaakcing hi ci in phat uh hi,(Mang 5:8-10).\nMang 4:6-8 sungah anungta Ganhing 4 te thu gen hi. Ezekiel 1:5-14; 10:20-22 leh Isaiah 6:2,3 sung, “a nungta 4” a cihte tawh saikaak in.\nGanhing nungta 4 te in, Pasian’ sawltak leh tokhom cing te hi, (Late 99:1). A kha te un, manlaanna lak a, a mit te un, pilna limlak hi. Upa 24 te leh vantung mite tawh, a omkhopna uh in (Mang 5:11), vannuai leitung khempeuh, Pasian maiah om hi cih ong lak hi.\nA Kiciamteh Laizial\nMang 5:1-4 sung simin. Isa. 29:11,12 tawh enkhawm leng laizial in bang khiatna nei a, John, banghangin kap hiam?\nGreek lai sungah, tua laizial, Pasian ziatlamah kiphah ci hi. “A ki ciamtehna, a phelzo ding mi” a kizong hi,(Mang 5:2). EGWhite genna ah, tua laizial sungah, “Pasian nasepna tangthu, minamte leh pawlpi, a ukzawhna, a thukhamna te, gamte, minam te, paunam khempeuhte a huzaap zawhna tangthu te kigelh hi” E G White, Manuscript Release vol. 9, laimai 7. Tomlak leng, a puuksa mite a photkik na’ng thusim teng omna hi a, Zeisu hong paikik niciang kitelpha ding hi, (Mang 10:7).\nMang 5:5 -7 simin. bang hangin, vannuai leitungah tua ciamtehna hongzo ding, Zeisu bek omthei hiam?\nVantung kumpi innsung buaina in, Satan’ langdona hang hi. Hih leitungin, Pasian bawlsa hi napi, Satan in sut hi. John’ kahna in, Adam pan kipan, a khang a khang a, misiangthote’ mawhna kolpan suahtak na’ng kahna te limpua hi. A kiciamteh laizial in, mawhnapan suahtak na’ng thute omna hi. A puuk leimi te’n, gupkhiatna dingin, galzopa Zeisu, tua laizial hongzo dingpa kisam uh hi.\nI Tapidaw nuntakna sungah, a masa penpen in Zeisu, bangci i koih thei ding hiam?\nMang 5:8-14, Eph. 1: 20 – 23 leh Heb. 10 – 12 simin. Tua tengin, bang lametna leh hahnepna hong pia hiam?\nKhazih in kumpi tokhom naih in, laizial la hi. Tua in, ukzawhna aana khempeuh nei cihna a hihi, (Mate 28:18; Eph. 1:20-22). Tua hun laitak in, vannuai leitung bupin, Khazih’ ukzawhna aana hong tel uh hi. Adam in a mansuah sa, Khazih in ngahkik hi. Khazih in laizial la cihciangin, hongpai ding hun khempeuh, Amah’n len, cihna hi. Ganhing 4 leh Upa 24 te’n, Ama’ maiah kun in bia uh a, “Nangmahin laizial la a, ciamtehna a hong dingin, na kilawm hi; A hangthu in, na si zo a, na thokik hi” ci uh hi, (Mang 5:9).\nGanhing 4 leh Upa te, vantungmite’n honpi te’n hong pawmuh a, Pasian tokhom kiimah dinguh in, “a kigo Tuuno, a hingkikpa, a puuksa mite tankhiapa” ci in phat uh hi, (Heb 7:25). Tokhom kiim aa ding khempeuh in zong, “ a kigo Tuuno in, vangliatna, minthanna, hauhna, pilna thahatna, zahtakna thupha te nei tawntung ta hen” ci in phat uh hi, (Mang 5:12) . Tua a tung a phatna awging khempeuh khit ciangin, Ganhing 4 te leh Upa 24 te in, “Amen” ci uh hi.\nMipil te’n, hih leitung pen, khatvei kaangtum ding a hih kei leh beimang ding hi ci uh hi. Pasian thu tawh saikaak leh kilamdang mahsi! Hong ngak gige mailam thu piangding te, eite a dingin bangzah lungdam huai hiam?\nPenticost ni a, Kha Siangtho a kibuak lai in (Sawlt 2:1-4), gupkhiatna ngiimna te sungpan a thupi mahmah khat a hi, Khazih in, vantung biakbuk sungah Siampi lianpa leh kumpipa in kipsakna a hihi. Pasian’ ziatlam ah om in (Mang 5:6,7), gupkhiatna ngiimna te a sem thei hi. Ama tungtawnin, mite in, Pasian tawh direct kizomin, mawh maisakna i ngah thei hi.\nSawlt 2:32-36 leh John 7: 39 simkhawm in. Zeisu in vantungah Siampi lian leh Kumpi a hih manin, eite’ a dingin bang lametna om hiam?\nKhazih, vantungah a kisaan manin, a nungzuite tungah zong Khasiangtho hong kibuasuk hi. Mang 5 : 6 ah, Kha sagih, “leitung khempeuhah kisawl hi” ci hi. tua Kha sagih te in, leitungah, Khasiangtho nasepna a picinna limpua a hihi. Khazih in Kumpi a suak ciangin, Khasianghto leitungah hong sawlsuk hi. Tua zong, Khazih’ nasepna masapen hipah hi. Khasiangtho hong kibuakna in, Zeisu, mihingte a ding, a kipumpiakna, Pasian in saang cihna a hihi.\nKhazih, vankahto a, van kongpi ah a lut ciangin, vanmi honpi te’n, pahtawi in pawipi khaam uh hi. Tua khit ciangin, Kha Siangtho zong mite tungah hong kibuaksuk pah a hihi. Penticost ah Kha hong kibuakna in, Zeisu hangin, vantung leh leitung kizopna kipta cihna a hihi. Khazih in, Amah, vantung Kumpipa suak takpi, ukzawhna aana nei takpi a hihna tellahna in, Amite’ kiangah a Kha hong sawl a hihi, EGWhite, Sawltakte Nasepte laimai 38, 39.\nHebrews 4:16 leh 8:1 simkhawm in. Zeisu in, vantung Kumpipa leh Siampipa a hih manin, nang a ding bang lametna lian om nasa hiam? I mailam bangmah muanhuailo kawmkaal ah, tua thumaante upna in, na nisim nuntakna bangci hong huh hiam?\nEGWhite lai, Desire of Ages laimai 829 – 835 sungah “Ka Pa leh, Note’ Pa” leh: Sawltakte Nasepte laimai 47 – 56 sungah “Kha Silpiak” cih te simin.\nMang 4 – 5 sung thupuakte in hun nunung a om mite a ding hi phadiak hi. Penticost a Kha hong kibuakna in, leitung khempeuhah lungdamna thu kipuak, a kipatna a hihi. A thu laigilpi in, Pa ziatlam a om, Siampi leh Kumpi a suak Zeisu mah hipah hi. Christian masa te’ upna bulpi (Heb 8:1), leh innkiu suang (Sawlt 2:32-33; 5:30,31). A upna thu guipi leh haksatna sungah a thangahna pen uh (Sawl 7:55, 56; Rom 8:34) hi. Mi tampi mahin mu in, Pasian gam zong, amau nasepna tungtawnin ki phutzo hi. Mihingte puahpha a piangthaksak zo, Pasian kihta a bia dingin a huupzo thu in, Khazih hang a gupkhiatna lungdamna thupha bek a hihi (Mang 14 : 7). Eite lametna in, i Kumpi leh i Siampipa Zeisu bekmah hi a, hunbei dongin hong tonpih dinghi (Mate 28 : 20).\nVantungah, Pasian phat a bia dingin, nikhat i tung teitei ding hi. Pasian in eite a ding a hong sepsak sa te khempeuh hangin, lungdamna leh pahtawina tawh bangci i phat thei ding hiam?\nMang 4 : 11 leh 5 : 9 simin. Hi tengah, Pa leh Tapa i bangci muh hiam? A nihgel mahun, biaktaakcing a hihna bangci kilang hiam? A lamdang Pasian thumaan thu nih honglak Sabbath in bang hong hilh hiam?\nPrev post Biography of J H Cope\nNext post Pasian Sathau Nilhte Zahtakna


url: =Luka 11 (TDM)\nTedim BibleLuka 11< = >\nThungetna thu Jesuh’ Genna\n(Mat 6:5-15; 7:7-12)\n1 Khat vei, Jesuh in mun khatah thu a ngen hi. A thunget a man khit ciangin a nungzuite khat in, “Topa aw, Johan in a nungzuite a hilh bangin kote zong thungetzia hong hilh in,” a ci hi. 2 Jesuh in amaute kiangah, “Hih bangin na ngen ding uh hi:\n‘Pa aw, na min siangtho kizahtak henla,\nna Ukna hun hong tung tahen.\n3 Nisim khamkhop an hong pia in.\n4 Kote tungah a hong mawhte\nmawh maisakna ka neih bangun\nko’ mawhna zong hong maisak in.\nZe-etna lian hong thuaksak ke’n,’\nci-in na ngen ding uh hi,” a ci hi.\n5 Tua ciangin Jesuh in a nungzuite kiangah, “Note khatpeuh, na lawmte uh khat inn-ah zankim laitakin pai-in, ‘Lawm aw, anlum lum thum khawng hong leitawisak in. 6 Ka lawmte khat zin hong tung a, ka piak ding ka nei het kei hi,’ ci le-uhcin, 7 amah in a inn sung panin, ‘Hong nawngkaisak dah in. Kong ka kalhkhin uh a, ka naupangte tawh ka lum khinzo uh hi. Kong tho khia thei kei a, bangmah kong pia thei kei ding hi,’ ci-in hong dawng ding hi. 8 Tua ahihleh ke’n kong cih in-ah, a lawm ahihna hangin amah tho tuan loin bangmah a piak loh hangin, a nget teiteina hangin amah tho-in a kisapna teng a pia ding hi. 9 Tua ahih manin note kiangah kong cih in-ah: Ngen un; na ngah ding uh hi. Zong un; na mu ding uh hi. Kiu un; kongkhak hong kihon ding hi. 10 Bang hang hiam cih leh a ngente khempeuh in ngah dinga, a zongte khempeuh in mu dinga, a kiute khempeuh adingin kong kihon ding hi. 11 Note lakah pa ahi mi khatpeuh in, a tapa in ngasa ngen leh ngasa tangin gul a pia ding, 12 aktui ngen leh aktui tangin momai a pia ding kua om na hi uh hiam? 13 Note mihoih lo hinapi-in na tate uh tungah a hoih piak ding theithei na hih uhleh, vantung a om na Pa un a ngente tungah Kha Siangtho pia zaw kan ding hi lo ahi hiam?” a ci hi.\nJesuh le Beelzebul\n(Mat 12:22-32; Mrk 3:19-30)\n14 Jesuh in a pau thei lo mi khat sung panin dawi hawl khia a, dawi a pai khiat khit ciangin a mipa pau thei a, mite in lamdang a sa mahmah uh hi. 15 Ahi zongin mi pawlkhat in, “Dawimangpa Beelzebul in dawi hawl khiat theih nading vangliatna ama tungah a pia ahi hi,” a ci uh hi.Ref 11:15 Mat 9:34; 10:25 16 Mi pawlkhat leuleu in amah a ze-etna-in, Pasian’ thukimpihna a kilat nadingin nalamdang a bawl ding a ngen uh hi.Ref 11:16 Mat 12:38; 16:1; Mrk 8:11 17 Ahi zongin Jesuh in amaute’ ngaihsutna thei ahih manin, “Gam khat peuhpeuh, a gammite kiphelkhamin pawlkhat le pawlkhat kido le-uh tua gam sauvei kip lo dinga, innkuan khat peuhpeuh a mite kiphelkhamin kido le-uh kikhenthang ding uh hi. 18 Tua mah bangin Satan ukna sunga om mite zong khatlekhat kido le-uh a ukna bangci kip ding ahi hiam? Kei pen, Beelzebul’ vangliatna tawh dawi hawl khia hi, nong ci uh hi. 19 Ke’n Beelzebul’ vangliatna tawh dawi hawl khia ka hih leh, na mipihte un kua’ vangliatna tawh hawl khia ahi uh hiam? Na ngaihsut khialhna uh amaute in hong langsak ding hi. 20 Note’ ngaihsut bang hi loin, ke’n Pasian’ vangliatna tawh dawite hawl khia ka hih manin, note kiangah Pasian’ Ukna hun hong tungta ahihna phawk un.\n21 “Mi thahat khat in a hiam neih khempeuh tawh ama inn a cin ciangin a neihsa khempeuh suakta hi. 22 Ahi zongin amah sangin a hat zaw mi khat in amah simin a zawh gawp khit ciangin, ama muan a hiam khempeuh laksakin a pawlte tawh a hawm hi. 23 Kei hong pawlpih lo peuhmah keima lang hi uh a, tuute hong kaihkhoppih lo peuhmah tuute a thehthang gawpte ahi uh hi,” a ci hi.Ref 11:23 Mrk 9:40\nDawi Hong Lutkikna\n24 Tua ciangin Jesuh in, “Mi khatpeuh sung panin dawi a kihawlkhiat khit ciangin a ten nading mun keuna zongin a vak kawikawi hi. A om nading mun a muh loh ciangin, ‘Hong kihawlkhiatna inn mahah lutkik ning,’ ci hi. 25 A hong tunkik ciangin hoihtakin kiphiat siangin a hoih linlianin a mu hi. 26 Tua ciangin amah pai khiakikin, amah sangin a sia zaw dawi sagih hong paipih a, a sungah lutin a teeng uh hi. Tua mipa’ pianzia pen a masa sangin hong sia zaw hi,” a ci hi.\n27 Jesuh in hih thu a gen khit ciangin mihon lak panin numei khat hong pau khia a, “Nang hong paii numei, a nawi na teep numei, mi hampha mahmah ahi hi,” a ci hi. 28 Ahi zongin Jesuh in, “Pasian’ thu za-in a zuite hampha zaw lai hi,” ci-in a dawng hi.\nTuhun Migilote in Lim Khat Ngen\n(Mat 12:38-42; Mrk 8:11-13)\n29 Mihonte in Jesuh hong neh semsem uh a, Jesuh in zong a thugen zomlai-in, “Tuhun mite gilo mahmah uh hi. Amaute in lim lamdang ngen uh a, ahi zongin Jonah lim sim loh adang kipia lo ding hi.Ref 11:29 Mat 16:4; Mrk 8:12 30 Nineveh khua mite adingin kamsang Jonah pen lim khat ahih mah bangin tuhun mite adingin Mihing Tapa zong, lim ahi ding hi.Ref 11:30 Jhn 3:4 31 Thukhen Ni ciangin leitaw lam gam pan a hong pai Kumpinu hong dingin tuhun mite mawhsakna thu hong gen ding hi. Bang hang hiam cih leh Solomon’ pilna thu a za dingin leimong khat panin amah hong pai a, ahi zongin Solomon sangin a lian zaw khat hih lai-ah om hi.Ref 11:31 1Kum 10:1-10; 2Khang 9:1-12 32 Thukhen Ni ciangin Nineveh khuamite hong dingin note mawhsakna thu hong gen ding uh hi. Bang hang hiam cih leh amaute in Jonah’ thuhilhna a zak uh ciangin a mawhnate uh kisik uh a, ahi zongin Jonah sangin a lian zaw khat hih lai-ah a om hi,” a ci hi.Ref 11:32 Jhn 3:5\n33 Tua ciangin Jesuh in, “Kuamah in meivak a vak khit ciangin a munbu ah koih lo a, lawh zong khuh lo hi. Innsungah a lut mi khempeuh in khua a muh theih nadingin meivak koihna tungah a koih zaw hi.Ref 11:33 Mat 5:15; Mrk 4:21; Luk 8:16 34 Na mittang uh note’ pumpi adingin meivak tawh kibang hi. Na mit uh ciim leh na pumpi khempeuh un hoihtakin mu thei a, na mit uh maang leh na pumpi uh adingin khuamial ahi hi. 35 Tua ahih ciangin na pumpi sung uha om khuavak pen khuamial ahih khak loh nading limtakin kingaihsun un. 36 Tua bang hi peuh leh, meivak a taan ciangin khua na muh uh mah bangin na pumpi uh adingin khuamialna mun om loin a vekpi-in a taangkim ding hi,” a ci hi.\nFarisi-te le Thukham Hilh Siate Kimawhsak\n(Mat 23:1-36; Mrk 12:38-40; Luk 20:45-47)\n37 Jesuh in a thugen a man khit ciangin Farisi mi khat in an nekpih dingin Jesuh a sam hi. Amah zong pai-in an ne dingin a tu hi. 38 Jesuh in khut sil masa loin an a neklam a muh ciangin Farisi mipa in lamdangsa mahmah hi. 39 Tua ciangin Topa in ama kiangah, “No Farisi mite in hai leh kuangte a pualam na siangsak uh a, ahi zongin note na lungsim sung uhah huaihamin na gi kei uh hi. 40 No mihaite aw, a pualam a bawlpa in a sunglam zong bawl hi lo ahi hiam? 41 Ahi zongin na hai leh na kuang sung uhah a omte pen itna tawh mizawngte tungah pia le-uhcin, note adingin na khempeuh hong siang ding hi.\n42 “No Farisi mite in gimna na thuak ding uh hi. Note in Pasian tungah lengmasel, thuambuak a kipan anteh theipuam dongin sawm-ah-khat pia napi-in, mite tungah thuman ding le Pasian it ding na donkha kei uh hi. Hihte khempeuh na hihkim ding uh hi a, paihkhiat na neih ding uh hi lo hi.Ref 11:42 Siam 27:30\n43 “No Farisi mite in gimna na thuak ding uh hi. Kikhopna inn sungah tutphah nuam pen ah na tu nuam uh a, mihon lakah hong kizahtak hopih ding na ut uh hi. 44 A kiciamteh lo hankhuk, mite in a theih loh manun a va sikkhakna munte tawh na kibang uh hi,” a ci hi.\n45 Tua ciangin Thukham hilh siate khat in Jesuh kiangah, “Sia aw, hih bang thu na gen ciangin kote zong a hong ko bawl na hi hi,” a ci hi. 46 Jesuh in, “No Thukham hilh siate in zong gimna na thuak ding uh hi. Note in a puak hak mahmah ding van, mite tungah na suan uh a, ahi zongin tua van a puakpih dingin na khutmeno khat nangawn uh na tangsak nuam kei uh hi. 47 Note in gimna na thuak ding uh hi. Na pu na pate un a thahsa kamsangte’ han a hoihin na bawl uh hi. 48 Tua ahih manin na pu na pate uh gamtatnate a thukimpih, a tecite na hi uh hi. Bang hang hiam cih leh amaute in kamsangte thatin, note in a han na bawl uh hi. 49 Tua thu hangin Pasian’ Pilna a kici laibu sungah, ‘Amaute kiangah kamsangte le sawltakte ka sawl dinga, amaute in tua mite pawlkhat bawlsia-in na that ding uh hi,’ ci-in kigelh hi. 50 Tua ahih manin leitung piancil a kipan kamsang a kithatte khempeuh hangin tuhuna mite gim kipia dinga, 51 Abel a kithah a kipan biakna tau le siangtho mun kikalah a kithat Zekhariah a sihna ciang dong, tua mi thahna hangin gimna a thuak ding uh hi. Ke’n kong cih in-ah, hih thute khempeuh hangin tuhuna mite gim hong kipia taktak ding hi.Ref 11:51 Pian 4:8; 2Khang 24:20-21 52 No Thukham hilh siate in gimna na thuak ding uh hi. Note in pilna ngah theih nading konghonna tawhtang nei napi-in a sungah note na lut tuan kei uh a, a tum dingin a paite zong lah na khaktan uh hi,” a ci hi.\n53 Tua mun panin Jesuh a pai khiat khit a kipanin Thukham hilh siate le Farisi mite in nakpitakin Jesuh mawhzon ding kipanin thu tampi tak dong uh a, 54 a kampau khialhnate a mattheih nadingun thangsiahin a hanciam uh hi.


url: =Kammal khat leh miphiat khat ~ Tdkhen :: ZOMI DAILY\nposted on 25 October 2017 at 2:51 am Lomkholna: News, Tdkhen\n1. Khualzin vai ding khat, na themkhat mangngilh kilehkik, inn-ate in hapkhat suah, a gitnat lohna teng tawh kogawp lai, tangkhatui sun-an mehtui dingin kinung guat, cidamin inn tung kik pelmawh ding cihlah kiciam ngam tuan lo!\n2. Lokuan ding zabawm mangngilhin ciah kik, inn-ate in a zatep bek zong a awi-loh laitak uh, kitawng kisel’in kuan kik, cidamin vai hong tung kik ngei’ngei’ ding cihlah kiciam ngam tuan lo!\n3. Khua sung vak ding a nasep puan silh suak kha, kileh kik, innkuanpihte hang gawp lai, lungtai takin mite’ lakah om thei nawn lo ta, a suakta lo pen ei’pa bek!\n4. Khualzinte bek a lauhuai thei ding kisa, inn ngakte zong lauhuai thei, zin’kal vahkalin neih teng lamh-teng zi-le-ta teng vaivut suak thei lua!\n5. Tate tangval pianpian ta, pate khualzin ding takpi hopih nuamlo lai, pate omlo kisuakta ding ci zaw lai, khualzin mi za lakah khat-le-nih bang cidamin tung nawn lo cih pen thei, a khat-le-nih ding a pa zong hithei cihlah phawk tuan lo!\n6. Nu in a tate it-lua, a mit ahah zawh laiteng na sem, tate sawlleh a hithei ziauziau dingte dong sem, tate bel thamang bilbel, tua bangteng tawh pasal nei, a teekte in hawmthawh ta, tawmtawm kici pianpian, “Ka nu ka pa in zong hong hicih nai kei” ci nuam lai, mo haite in a teekte mawh sak, mo pilte in a nu a pa mawh sak!\n7. Kammal khat-le-mitphiat khat pen mite’ hong ciaptehna hi thei, tua hangin ngah ding kimlai khat kingah lo thei, ngah ding kilawm lo khat zong kingah thei!\n8. Lamkhialhna leh gal-pianna pen kalkhat suanna leh kam-khat pau-na pan kipan-a, mit-hah in a zuih laileh tualgal a piang ding hi.\n9. A mawhpi khat a suahtak nading ahizongin, mawhlo napi a awk nading ahizongin, gamtatna tungah hilo-in, kammal tungah thu a kikhen ding ahi hi. Thukhen zumah kammal bek a ki-ngai hi.\n10. Vantung khuapi luahtheih nading nangawn, i-upna ciang tawh kikip sak thei lo-in, tua i-upna pen kam tawh i-pulak hunhun bekah a kikipsak pan ahi hi. (Rom 10:9-10). Tdkhen\nPrevious: Ki itna mah nuampen ~ Tdkhen\nNext: Singapore gamsung meikhuam tungah gul kimu, aki hepkhiatdan kimawhsak\nUS in Japan te tui a tumtheilo vanleng puakna kisam ~ TK Lian\nNumei honkhat in adang numeikhat abuanhuangawp laitak Video ki thehzak\nMuh ciil Melbourne – 4 ~ Hau Za Cin


url: =Hong Pai In, Thupha Namkim Nak | Zomi Lyrics Directory :: Zomi Music and Songs Hong Pai In, Thupha Namkim Nak | Zomi Lyrics Directory :: Zomi Music and Songs\nHong Pai In, Thupha Namkim Nak\nRobert Robinson (1735-1790) John Wyeth (1770-1858)\nHih la a phuakpa Robert Robinson pen England gam Swaffham, Norfolk ah September 27, 1735 ni-in suaka a nu a pate minuamsa lua hi lo hi. Kum 8 a phak ciangin a pa in sihsan a, kum 14 a phak ciangin a nu in sammet sin dingin London paisak hi. Tua lai ah tawlkhat sung khangno gina lo pawlkhat tawh kikhawl-in zukham ankham numei lama phengtat mi khat suak hi. Kum 17 a phak ciangin George Whitefield’ thuhilhna cialpi khat-ah a lawmte tawh va kikhawm uh hi. Tua “Methodist thuhilhsiapa zahpih” nuama pai uh hi lelzaw hi.\nAhi zongin George Whitefield’ gen lungdamna thu in a lungsim vut lua-a pianghtak hi. Kum 7 khit ciangin Ama’ nasem dingin Pasian’ sapna ngah-a, Methodist pawlpi ah nasep kipan hi. Tua khit ciangin Cambridge ah kituah a, Methodist pawlpi nusia in Baptist pastor suak leuleu hi. Tua lai ah Laisiangtho thuthuk thei theologian khat suaka, hymn zong tampi mah phuak hi.\nHih la a phuah laitakin a kum 23 pha pan hi. Taang nihna ah, “Nong huhna tawh hih ciang kong tung, Huhna mualsuang hiah phut ing” a cih kammalte I Samuel 7:12 kila hi a, tua lai-a Ebenezer pen Pasian’ muanhuaina/thumanna lim ahi hi. A taang thumna a, “Topa kong vaksan dek zeel hi, Ka it Pasian hong kem in” a cih kammalte in laphuakpa Robinson’ nuntakzia ding genkhol hi leh kilawm zawzen hi. Hih la a phuahzawh kum bangzah hiamkhat ciangin mawhna sungah pukkik zelmawk-a, kip lo kho lo-in om hi. Tua banah Unitarianism a kici Pasian pen mimal thum Pasian khat hi cih Trinity upna a nial upna lam peuh ah hong hoi thawthop hi. (Unitarianism in Trinity nial-a, Zeisu Khazih Pasian hi lo hi, ci-in Khasiangtho zong Pasian-in sang lo hi. Mihingte’ pukna, mawhna tanga Zeisu’ sihna, tawntung gawtnate um lo uh hi. ZKK)\nRobinson tawh kisai a kigen thupiang khat om ngei hi. Khatvei, Robinson sakol-leeng tuang hi. Labu (hymn book) khat lunglut lua mahmah-a sim nupi khat tawh tuangkhawm hi. A leeng tuan kawmun tua nu Robinson’ lamah kiheii-a, “Tu-a ka saksak hih la ngaih na sa hia? Na bangci muh a?” ci’n dong hi. Robinson zong khitui naptui tawh kidim-in, “Madam aw, kei pen kum tampi lai-a hih la a phuakpa hi’ng, tua hun lai-a ka lungnopnate a ngah kik thei ding hi le’ng leitung tul khat dim kham le ngun tawh khek ngam ingh” ci-in kapkhia hi, kici hi.\nA la-aw min pen “Nettleton” kici sezen a, 18th century bul lam-a Pasian’ mizat minthang mahmah American evangelist Rev. Asahel Nettleton’ min tam-a kiphuak ahi hi. A phuakpa bel John Wyeth hi a, America gam Cambridge, Massachusetts ah March 31, 1770 ni-a suak ahi hi. Laikhet lam nasem printer hi a, pawlpi mi mawkmawk music siam khat ahi hi. 1813 kuma a khet Wyeth’s Repository of Sacred Songs kici labu sungah hih la hel-a, a kikhet masaknapen hi pah hi.


url: =Mexico vanleng tung khatah gul ahinglai kimu ~ ZD :: ZOMI DAILY\nMexico vanleng tung khatah gul ahinglai kimu ~ ZD\nposted on 8 November 2016 at 2:31 pm UTC+9:30 Lomkholna: Mexico, News, Sawltak, World\nMexico gamsung aleng kawikawi ahi Commercial Flight vanleng tungkhat ah gul kimu ahih manin lamdang kisa mahmah cihthu AP News pan kiza hi. Tua vanleng pen Aeromexico Flight hi a, Sunday ni in Mexico gamsung aom Torreon City pan Mexico City lam zuanin alenlaitak gul akimu ahihi. Passengers te tutna ii atung aom Luggage Compartment kici vankoihna sungpan in anuailam ah a pusuak ahihi.\nPassenger lakpan Indalecio Medina kicipa in gul amuhciang in Video nazaihpah a, Cabin Ceiling panin anuai ah akiatsuk madeuh zaihkhaman hi. Tuapa ii genna ah vanleng sungah Magazine kasim hithiat laitak in kagei ah atu Passenger pa in hih gul hongmu masa cihi. Asauna pen pi 3 bang phading in ummawh uhhi.\nPassengers tezong patua mahmah uh a, akawlgak uh phelkhia mengmeng in gul leilak akiatsukma in kihemkhiamang uhhi. Tutna Rows 5 leh 6 kikal teng ah Blanket tawh kidal uh cihi.\nMikhempeuh kilau mahmah in kidai khipkhep cihi. Bang gulnam hiding hiam cih kitheinuam in pawlkhat dakgaugau himahleh tua gulpen aman ngam, akhoih ngam omlo cihi.\nHih vanleng pen Mexico City ah Priority Landing napiapah bilbel uh a, gul akimuhzawh Minute 10 ciangin vanlengtual ah tutheipah bilbel uhhi. Passenger khempeuh vanleng anunglam pusuahna panin pusuakkhiapah uh a, gul ahihleh Animal Control Workers te’n lakhia uh cihi.\nAnuai ah YouTube Video tomno khat\nAeromexico Airline te’n Statement akhahkhiatna uh a hih gulpen bangci bangin vanleng tungah hongtungthei cih hoihtak ki kankhiading ci a, hihbangdan apiannawn hetloh nading in ki hanciam mahmahding ci’n genkhia uhhi.\n“Snakes on a Plane” ahih keileh “Vanleng tungah Gul” cih thulu anei Hollywood Movie bang hongphawksak mahmah hi. Tua Movie na etkhak naikeileh hih LINK ah apat pan atawpdong Full Movie ki entheiding hi. ZD Sawltak #zomidaily\nPrevious: Japan ah khuapi laizang lamzikpi khat anuai ah cimsuk ~ ZD\nNext: Syrian Rebels te’n IS te khuapi Raqqa kianga khuata pawlkhat la ~ Thang Khan Lian\nSpain ah meileng tuahsia, mi 4 si, 50 val liam ~ ZD\nSunsiah khamlo ~ Hau Za Cin